**ADEVĂRUL 2019**

**POLITICĂ**

***Vitalia Pavlicenco a demisionat din funcţia de preşedinte al PNL***

25 octombrie 2019, 09:40 de I B

Preşedinta Partidului Naţional Liberal, Vitalia Pavlicenco, şi-a depus mandatul de preşedinte, acordat la Congresul al IV-lea al PNL, pe data de 25 octombrie 2015. Politiciana susţine că încetează exercitarea atribuţiilor de preşedinte atât pentru că i se încheie mandatul, dar şi din motive de familie, care nu îi permit să exercite funcţiile de preşedinte interimar până la viitorul congres, transmite IPN. Într-un mesaj pe pagina web a PNL, se menţionează că funcţia de preşedinte interimar, până la următorul congres, va fi exercitată de un alt membru al conducerii formaţiunii. Vitalia Pavlicenco susţine că, de când a asigurat preşedinţia PNL, a promovat mesajul reunirii cu România. „La sfârşitul mandatul meu şi al mandatului echipei de conducere, alese acum patru ani, constatăm cu satisfacţie că mai multe entităţi politice au îmbrăţişat acelaşi obiectiv unionist statutar”. Politiciana a exprimat mulţumiri „celor care au fost, dar nu mai sunt în PNL, celor care au rămas şi sunt membri şi simpatizanţi ai PNL, celor din segmentul asociativ care au mers mereu alături şi împreună cu PNL pentru efortul prin care au contribuit la amplificarea şi consolidarea curentului unionist”, a declarat Vitalia Pavlicenco.

***Mihai Fifor: Spre deosebire de Victor Ponta, eu nu sunt cameleon. În 2015 era doar o poză pusă în geam***

7 octombrie 2019, 10:45 de I B

Secretarul general al PSD, Mihai Fifor, l-a atacat luni dimineaţă pe fostul coleg de partid Victor Ponta, despre care spune că este un „cameleon”. Fifor îl critică pe liderul Pro România că în 2015 se lăudat cu o muncă care nu-i aparţinea. „Munca o făceau alţii, cei pe care acum îi denigrează. Că aşa fac cameleonii”, a subliniat social-democratul. Mihai Fifor relatează că nu se dezice de niciun coleg din PSD şi subliniază că Victor Ponta se lăuda în 2015 cu rezultate obţinute de social-democraţii pe care acum îi denigrează. „Spre deosebire de Victor Ponta, eu nu sunt cameleon. Nu mă dezic de colegii mei. Nu mă dezic nici macar de Guvernele Ponta din 2012-2015, în care Vâlcov şi Teodorovici au fost miniştri ai Finanţelor – ca să lămurim cine făcea bugetele pe care Ponta doar le prezenta în Parlament. Rezultatele din 2015 cu care se laudă Ponta sunt de fapt rezultatele PSD. Ponta era doar poza pusă în geam. Munca o făceau alţii, cei pe care acum îi denigrează. Că aşa fac cameleonii”, a subliniat Fifor. Secretarul general al PSD îl mai critică pe Ponta pe motiv că „o jigneşte mereu” pe Viorica Dăncilă, şi afirmă că acesta e mai preocupat de politicile de dreapta decât de stânga. „Doamna prim-ministru Dăncilă, pe care o jigneşte mereu, i-a dat lecţii la bună guvernare. Acum Ponta e mai preocupat de echilibre macroeconomice, de deficite, de datoria publică... Acum e de dreapta! A uitat principiile PSD, cum ar fi «creşterea economică să se simtă şi în buzunarele cetăţenilor» sau «mai mulţi români în clasa de mijloc». Noi, cei care nu am fugit pe usa din dos din PSD nu am uitat. De la demisia pe Facebook a Cameleonului, salariul mediu net, «în mână», domnule Ponta, a crescut cu 64% (de la 1.918 lei în noiembrie 2015, la 3.142 lei, în prezent)”, a mai declarat Fifor. Social-democratul şi-a încheiat apoi mesajul subliniind că Victor Ponta „îi datorează totul” PSD-ului. „Cât de mult îşi poate schimba culoarea un cameleon? Ati fi uimiti... Astăzi Ponta anunţă ţanţoş că va vota moţiunea împotriva PSD, partidul căruia îi datorează totul! Si asta spune tot despre acest vesel personaj”, a conchis secretarul general al PSD.

***Un împrumut pierdut? Cum a dispărut din acte o datorie de 300.000 de euro a lui Cumpănaşu către un fost consilier de la Ministerul Economiei***

2 octombrie 2019, 16:45 de G A C

Alexandru Cumpănaşu, candidat la alegerile prezidenţiale, s-a împrumutat, în anul 2015, cu suma de 300 000 de euro de la Alexandru Ferariu, fost consilier la Ministerul Economiei, precizând că va returna banii în 2022, după cum a precizat Cumpănaşu în declaraţia de avere. Însă suma nu apare şi în declaraţiile celui care a oferit banii cu împrumut, deşi conform legii ar fi trebuit să fie acolo. Suma de bani apare doar în declaraţia de avere pe care a depus-o Cumpănaşu, odată cu depunerea dosarului pentru alegerile prezidenţiale. În schimb, în declaraţia de avere a lui Alexandru Ferariu, fost consilier la Ministerul Economiei, în prezent jurnalist, suma nu apare specificată, informează mainnews.ro.   „Am achitat împrumutul. M-am reglat cu domnul Ferariu”, a declarat Alex Cumpănaşu, pentru sursa citată, precizând că probabil prin 2018 a rezolvat această problemă.   Pe de altă parte, la categoria „împrumuturi acordate” din declaraţiile de avere ale lui Ferariu nu apare nicio menţiune privind suma menţionată. Contactat de mainnews.ro, Ferariu a spus că împrumutul acordat nu apare în ultima lui declaraţie de avere pentru că banii au fost achitaţi de Cumpănaşu în anul 2016. Alexandru Ferariu s-a întors în presă în februarie 2019, când redevenit prezentator al uei emisiuni de la BI TV Declaraţia de avere a lui Alexandru Cumpănaşu a iscat mai multe controverse în ceea ce priveşte sumele pe care acesta le-a primit din diferite contracte cu instituţii ale statului român, dar şi prin numărul proprietăţilor aflate pe numele candidatului la alegerile prezidenţiale. Direcţia de Investigare a Criminalităţii Economice din cadrul Poliţiei Române (IGPR) a început cercetările în dosarul penal care-i vizează pe cei opt candidaţi la alegerile prezidenţiale care au falsificat semnături, susţin surse din BEC pentru Adevarul. Legea prevede pedepse de la 3 luni la doi ani cu executare pentru fals în acte.   BEC a depus plângeri penale la Parchetul General pentru cei opt candidaţi care au falsificat aproape jumătate din semnături: Viorel Cataramă  - Partidul Dreapta Liberală; Miron Cozma - candidat independent; Maria Minea - Partidul Românilor Patrioţi de Pretutindeni; Cătălin Ivan - Partidul Alternativa Pentru Demnitate Naţională; Sebastian Constantin Popescu - Partidul Noua Românie, Alexandru Cumpănaşu - candidat independent; Ninel Peia - Partidul Neamul Românesc, Bobby Păunescu - candidat independent.

***Iohannis, atac neaşteptat: i-a cerut demisia şefului DIICOT pentru ancheta din cazul Caracal. Bănilă a fost propus de Tudorel Toader şi numit de Iohannis***

30 septembrie 2019, 19:15 de I B

În afara atacului tradiţional la guvernarea PSD, preşedintele Klaus Iohannis i-a cerut, în mod surprinzător, demisia şefului DIICOT Felix Bănilă, ca urmare a problemelor din ancheta anchetei cazului Caracal. În 2018, Felix Bănilă a fost propus la şefia DIICOT de fostul ministru al Justiţiei Tudorel Toader. Klaus Iohannis a acceptat atunci propunerea PSD. Klaus Iohannis: „Nu mă voi referi în această seară la marile rateuri pesediste din ultima vreme şi nici la încercările disperate ale PSD-ului de a se agăţa de putere. Mă voi referi la altă problemă foarte gravă. Au trecut deja două luni de la tragedia îngrozitoare de la Caracal care a zguduit România. Atunci am convocat imediat Consiliul Suprem de Apărare a Ţării, am indicat în mod explicit care sunt măsurile urgente care trebuie luate de Guvern şi am cerut, în mod repetat, acţiuni clare. Totodată, am tras repetate semnale de alarmă către toţi cei care conduc instituţiile statului că au obligaţia să îşi exercite cu maximă responsabilitate misiunea de a proteja cetăţenii ţării noastre. În condiţiile în care oamenii au aşteptarea legitimă de a fi apăraţi, este revoltător modul în care, în ultima săptămână, unele instituţii publice au reacţionat atât în ceea ce priveşte ancheta de la Caracal, cât şi în ceea ce priveşte ancheta legată de cumplitul caz din Dâmboviţa. În ambele cazuri, am văzut reacţii întârziate, gesturi publice de-a dreptul scandaloase care denotă lipsa de preocupare pentru victime şi pentru familiile victimelor. Ce s-a întâmplat în ultimele zile cu una dintre familiile victimelor de la Caracal este un exemplu de „aşa nu!”. Este extrem de grav că cei care conduc instituţii ale statului român girează astfel de comportamente, prin care potenţialii infractori sunt trataţi cu blândeţe, cu mănuşi, iar victimele sunt tratate cu duritate şi cu agresivitate. Această situaţie este generată, în primul rând, trebuie să fie foarte clar, de eşecul guvernării incompetente din ultimii ani, o guvernare care a avut ca prioritate salvarea infractorilor, ignorând efectele asupra oamenilor cinstiţi şi corecţi din ţara noastră. Pentru toate aceste greşeli majore, PSD va plăti politic, vă promit acest lucru! Pesediştii vor plăti la vot şi vor rămâne în istorie drept guvernarea care a protejat penalii şi infractorii, o guvernare catastrofală, o guvernare eşuată. Dar astăzi nu mă refer doar la Guvern. Mă refer şi la conducerea DIICOT, instituţie a cărei implicare în cazul Caracal ar fi trebuit să aducă un plus de profesionalism şi credibilitate. Doar că, sub conducerea domnului Bănilă, acest lucru nu s-a întâmplat, iar ancheta continuă să genereze semne de întrebare majore. Modul în care s-au desfăşurat lucrurile până acum nu face decât să ridice suspiciuni şi să accentueze lipsa de încredere a oamenilor în autorităţi, iar o astfel de abordare nu poate duce decât la rezultate proaste. Aşadar, îi cer domnului Felix Bănilă, procuror şef la DIICOT, să îşi înainteze imediat demisia din funcţia de procuror şef al DIICOT. Este imperativ ca greşelile din ultimele săptămâni să fie asumate cu responsabilitate şi este nevoie de o schimbare la acest nivel, pentru a recredibiliza această instituţie. De asemenea, îi reamintesc Prim-ministrului că sarcina sa principală este aceea de a guverna şi de a rezolva problemele curente, executive, imediate şi nu de a întreprinde turnee electorale externe care nu aduc niciun beneficiu României sau, ca să fiu mai clar, care nu aduc absolut nimic. Sigur, acest Guvern incompetent şi-a pierdut majoritatea parlamentară si nu ştie dacă se mai poate baza pe sprijin în Parlament. Soluţia firească ar fi aceea a demisiei unui astfel de Guvern-dezastru, care şi-a pierdut orice fel de legitimitate. Dar acest Guvern n-a găsit de cuviinţă să se retragă nici măcar după referendumul din 26 mai când 6,5 milioane de români i-au spus clar şi fără echivoc că duce ţara într-o direcţie greşită. Deci nu ne putem aştepta la gesturi de responsabilitate din partea PSD. În acelaşi timp, funcţionarea instituţiilor nu trebuie să mai fie afectată de lipsa de competenţă a celor care le conduc în prezent. Am ajuns în această situaţie pentru că pesediştii au înlocuit profesioniştii cu incompetenţi şi tot felul de neaveniţi în poziţii de decizie. Instituţii fundamentale ale statului au grave probleme de credibilitate din cauza politizării excesive. Eu vreau să transmit românilor că statul are în rândurile sale nenumăraţi profesionişti şi oameni dedicaţi misiunii lor publice. Iar procesul de reconstrucţie a statului trebuie să înceapă, obligatoriu, cu repunerea pe baze corecte a administraţiei şi aceasta nu poate fi făcută decât de un nou guvern, care să îşi asume în mod clar o astfel de prioritate. Abia aştept să treacă moţiunea”, a declarat preşedintele.

***Chiril Moţpan prezintă informaţii despre finanţarea posturilor de televiziune afiliate lui Vlad Plahotniuc***

24 septembrie 2019, 15:58 de I B

Preşedintele Comisiei parlamentare securitate naţională, apărare şi ordine publică, deputatul Chiril Moţpan, susţine că, din 2015 şi până în prezent, compania „General Media Group” SRL, care deţine licenţele de emisie ale posturilor Prime TV şi Publika TV, a obţinut de la diferite persoane juridice şi fizice mijloace financiare semnificative, O parte din cifre parlamentarul le-a făcut publice într-o postare pe Facebook, citată de IPN. „Primul finanţator este, desigur, patronul, Vladimir Plahotniuc, care a vărsat în contul companiei 43 de milioane 358 mii de lei, contribuţie la capitalul social şi 48 de milioane 607 mii de lei, sub formă de împrumut. Reţinem că, în aceeaşi perioadă cetăţeanul Plahotniuc a depus în contul său 136 de milioane şi 256 de mii de lei în numerar. Totodată, acesta a luat un împrumut în valoare de 3.100.000 de euro şi a primit, cu titlul de dividende, 2.055.700 de euro, precum şi 903.695 de dolari americani de la Compania nerezidentă Vanguard International LTD”, afirmă preşedintele Comisiei parlamentare. Deputatul mai menţionează că Partidul Democrat din Moldova a achitat companiei respective 14.108.139 de lei pentru serviciile de publicitate. El precizează că, în aceeaşi perioadă, PDM a adunat 140.767.275 lei din donaţii şi cotizaţii”. Potrivit lui Chiril Moţpan, „Casa Media Corp” SRL a achitat în conturile General Media Group aproape 41 milioane de lei pentru timpul de emisie; ICS „Casa Media Plus” SRL a achitat 65.300.300 de lei pentru timpul de emisie; „Artmarket” SRL. - 636.350 de lei pentru serviciile de publicitate; „Radio Media Group INC” SRL a contribuit cu 1 milion si 995 lei; candidatul la funcţia de preşedinte al Republicii Moldova (fondul electoral) a transferat 14.900.591 de lei. În postarea menţionată, preşedintele Comisiei parlamentare a adus mai multe cifre şi despre finanţările altor posturi de radio şi TV. Recent, într-o declaraţie a „General Media Group CORP SRL” se menţionează că „toate operaţiunile companiei sunt transparente, realizate doar cu respectarea legilor şi normelor în vigoare, iar aceste lucruri pot fi verificate şi dovedite oricând de către orice autoritate de control a statului”. În declaraţie se mai spune că „acţiunile de asociere a posturilor sale de televiziune cu informaţii, de orice fel, privind utilizarea banilor din furtul miliardului, fac parte din campania de dezinformare, manipulare şi propagare de ştiri false, realizată de către politicieni ai puterii sau politicieni cu probleme penale, dar şi de către instituţii ale statului cu scopul direct de a-i denigra şi de a pune presiune pe jurnaliştii redacţiilor Prime TV şi Publika TV”

***Alegeri prezidenţiale: Finanţarea partidelor politice şi a campaniilor* *electorale***

24 septembrie 2019, 09:33

Transparentizarea activităţii partidelor politice a constat în introducerea, în textul Legii 113/2015 a noţiunii de publicitate cu privire la finanţarea candidaţilor şi a campaniilor electorale. Donaţiile sau împrumuturile efectuate de partide sau de candidaţi vor putea fi efectuate doar în cadrul sistemului bancar şi numai prin ordin de plată, adică prin virament. Cantităţile de bani, chash-ul electoral, nu vor mai face parte din obiceiurile şi moravurile campaniilor electorale româneşti, acţiuni electorale care au constat în coruperea votului alegătorilor de către candidaţii aspiranţi la funcţii eligibile. Pungile politice, cozonacii electorali şi fondurile gri şi netrasparente, donate fară nicio factură, publicitatea electorală, dar şi fotografierea pe verso a buletinului, cu timbrul votat şi verificarea lui la ieşirea din secţia de vot de un agent politic, contra cost, au caracterizat toate campaniile electorale româneşti. Transparentizarea donaţiilor din conturile partidelor politice şi candidaţilor în timpul campaniile electorale au fost puse în lumină de Legea nr. 113/2015. Legea a fost promulgată, prin semnarea decretului de către Preşedintele ţării, doar după ce actul normativ a fost retrimis Parlamentului pentru reexaminare, iar forul Legislativ a votat modificările cerute de şeful statului. Astfel, modificarea textului legii a constat în faptul că împrumuturile contractate de partidele politice trebuie restituite în maximum 3 ani, realizându-se doar prin virament bancar. Astfel, împrumuturile care nu sunt sau nu pot fi restituite la termen sunt considerate donaţii. Pe de altă parte, toate împumuturile şi donaţiile se vor publica în Monitorul Oficial. Despre finanţarea activităţii partidelor politice şi a modalităţilor de desfăşurare a campaniilor electorale, începând cu anul electoral 2016 face vorbire Legea 133/2015, care este de natură economică-financiară-bancară. Astfel, articolul 3, alin. (2) din lege specifică faptul că „partidele politice pot contracta împrumuturi în bani numai prin acte autentice notariale, sub sancţiunea nulităţii absolute, însoţite de documente de predare-primire, în contract prevăzându-se modul şi termenul de restituire a acestora“, iar alin. (3) menţionează faptul că „termenul de restituire prevăzut nu poate fi mai mare de 3 ani“.

**CULTURĂ**

***INTERVIU Actriţa Denisse Moise: „Colectiv. Asişti la o radiografie. Nu la o intervenţie chirurgicală“***

26 septembrie 2019, 06:45 de I B

În octombrie-noiembrie, când se împlinesc  patru ani de la Colectiv, „manifestul generaţiei Y” va merge prin ţară. Unul dintre cele două produse culturale remarcabile care au ca punct de plecare drama din 2015, spectacolul „153 de secunde”, în regia Ioanei Păun, documentează tragedia de la Colectiv, în căutarea unui fir călăuzitor prin labirintul generat de nenumărate alte puncte de criză din istoria recentă  “Cele 153 de secunde reprezintă, de fapt, explozia unui timp îndelungat, a unui timp distorsionat, manipulat, deformat în plan istoric. Spectacolul regizat de Ioana Păun se impune ca un act artistic de care contextul nostru cultural are o nevoie vitală”, scrie critica, recomandând un performance cu o estetică nuanţată, de-a lungul căruia autorul reuşeşte să controleze cu luciditate totul, de la documentare la sunet, video, sau mişcarea actorilor. În urma unei documentări complexe - care a adunat mărturii ale supravieţuitorilor, informaţii din presă, opinii ale unor sociologi şi psihologi sau date legate de alte catastrofe internaţionale, “153 de secunde” studiază contextul şi dinamica individuală şi de grup într-o situaţie de criză colectivă. Punctează sensul acestei poveşti tânăra actriţă Denisse Moise, o “instanţă performativă” al cărei discurs porneşte de la marturia uneia dintre surpavieţuitoarele tragediei, Tedy Ursuleanu, pentru a se dezvolta apoi într-un eseu cu privire la condiţia unei generaţii. “Sunt multe similitudini în poveştile supravieţuitorilor”, spune Denisse Moise, şi, pe alocuri, toate acestea au fuzionat într-o mărturie unică. Absolventă a Universităţii Babeş-Bolyai din Cluj-Napoca şi specializată în arhitectură la Universitatea din Birmingham, Denisee Moise este angajată a Teatrului Anton Pann din Râmnicu Vâlcea. A realizat proiecte cu mesaj socio-politic atât în teatru – spectacole precum “Miracolul de la Cluj” sau “De fapt eram eu”, cât şi în film – chiar de la debutul său, în “Câteva conversaţii despre o fată foarte înaltă”, în regia lui Bogdan Theodor Olteanu. Pentru 153 de secunde, Denisse Moise devine un “povestitor implicat”, cumulând mărturii ale supravieţuitorilor într-o declaraţie unică.  Jucat cu casa închisă la seria reprezentaţiilor de lansare, “153 de secunde” va fi prezentat în turneu naţional, în parteneriat cu teatre, festivaluri şi organizaţii umanitare din ţară. “Pe 9 octombrie vom fi la Iaşi, la Festivalului Internaţional de Teatru pentru Publicul Tânăr. Pe 27 îl prezentăm la Teatrul Andrei Mureşanu din Sfântu Gheorghe şi pe 5 Noiembrie - la Craiova, în cadrul celei de-a treia ediţii a programului 11plus1, eveniment dedicat teatrului independent contemporan şi găzduit de Teatrul Naţional "Marin Sorescu”. Iar pe 20 noiembrie ajungem la Centrul Naţional al Dansului din Bucureşti", mai spune Denisse Moise. Adevarul: Spectacolul 153 de secunde a fost realizat de o echipă implicată şi până acum în proiecte cu mesaj social. De la regizoarea Ioana Păun, la scriitoarea Svetlana Cârstean sau arhitecţii de sunet SillyConductor şi Cătălin Rulea… probabil că mulţi dintre membrii echipei, ca de altfel mulţi dintre spectatori, au poveşti personale legate de tragedia din 30 octombrie 2015… Denisse Moise: Am stat toţi în cerc în prima zi de repetiţie şi fiecare a povestit ce făcea în seara de 30 Octombrie 2015, ce a gândit, cum a aflat de incendiu. Unii erau foarte aproape de club şi au crezut că a fost vorba de o bombă, alţii erau acasă şi au aflat vestea de la televizor. Mulţi îşi aminteau că erau cât pe-aci să meargă şi ei la concert, alţii s-au speriat că apropiaţii lor s-ar fi putut afla în sală. Sunt unii care au pierdut prieteni buni, mai ales cei care au legătură cu industria muzicală, alţii doar prieteni de prieteni. La un incident atât de mare, e greu să găseşti o persoană din generaţia noastră care să nu rezoneze sau să nu fie, într-un fel sau altul, oricât de îndepărtat, implicată. Au fost şi oameni care au luat castingul şi nu au putut continua repetiţiile din cauza raportării lor extrem de personale faţă de eveniment.  
Ursulean, supravieţuitoare la Colectiv, s-a schimbat în 153 de secunde, ca urmare a unui incident care oricând altcândva ar fi fost banal: un toc înţepenit în containerul de la intrare. Moment care, de altfel, stă la baza întregului rol… Ioana ne-a pus la dispoziţie interviurile realizate în etapa de documentare. Îmi amintesc că m-au copleşit. Pe lângă poveştile supravieţuitorilor de la Colectiv, care reconstruiau aproape senzorial evenimentele din seara aceea, am fost împresionată de calmul cu care aceşti oameni tratau incendiul. A fost o super-lecţie de acceptare să înţeleg că se plângeau mai puţin decât mulţi dintre cei care nu avuseseră nicio legătură directă cu Colectivul. În ceea ce priveşte “rolul”, nu cred că este tocmai terminologia potrivită în acest caz, mai degrabă sunt un fel de “instanţă performativă”, care devine un “povestitor implicat”. Urmărind un fir narativ care are la bază, într-adevăr, mărturia lui Tedy. Dar, de fapt sunt multe similitudini în poveştile supravieţuitorilor şi, pe alocuri, toate acestea au fuzionat într-o mărturie unică. Păstrând convenţional ideea unui rol, acesta a fost construit atipic. Eu am apărut într-un moment în care echipa avusese deja câteva luni bune la dispoziţie să digere toate informaţiile strânse şi să le transpună artistic. Am citit textul înainte să parcurg materialele de documentare. Abia după aceea cuvintele începeau să capete sens, să capete chiar mai multe sensuri, să-mi clarific intenţiile. Abia după am simţit că sunt pe aceeaşi lungime de undă cu restul echipei. Uitându-mă în urmă la repetiţii, îmi dau seama că a fost chiar un caz ideal: un subiect puternic, ofertant ca teme de dezbatere, dar pe care l-am putut trata raţional, în cheia întregului spectacol. Dincolo de şocul puternic şi de consecinţele pe care evenimentul le-a avut asupra imaginarului colectiv, eu nu am fost afectată în mod direct. Eram anul al II-lea de facultate pe atunci, repetam de la 8 dimineaţa până la 10-12 seara, eram destul de ruptă de realitate. Aşa că am putut să fac o radiografie destul de detaşată asupra materialelor din documentare, fără să-mi trezească amintiri personale, dar, în acelaşi timp, să pot empatiza. În momentul în care am ieşit la public, mi-am dat seama că metaforele prin care noi ne exprimăm pe scenă sunt de fapt foarte accesibile. Iar succesul cred că vine de la faptul că spectacolul te afectează, dar nu te marchează.

***Cealaltă „cea mai bună orchestră din lume“ la Enescu 2019***

3 septembrie 2019, 10:23

Şi britanicii pretind că London Symphony Orchestra e cea mai bună din lume. Dar este foarte posibil ca în România Berliner Philharmoniker să nu fie detronată de nimeni, dat fiind că faima i-a precedat zeci de ani până când au debutat la Festivalul Enescu, abia în 2015. Articol publicat pe blogul Despre Opera. Cu toată relativitatea unor astfel de clasamente, performanţele ansamblului londonez sunt un argument. Însă unde mai pui atunci Wiener Philharmoniker sau „The Big Five“ americani (Chicago, New York, Philhadelphia, Boston şi Cleveland)? LSO au venit de multe ori la festival, însă programarea lor imediat după berlinezi, mai ales după controversatele concerte ale acestora din urmă, invită la comparaţii. Şi Gianandrea Noseda este un om al operei, la fel ca Petrenko, chiar dacă dirijorul italian nu este directorul muzical şi artistic al orchestrei, ci invitat principal. Nu pot ignora un episod recent al carierei sale. În 2007, Noseda devenea maestro concertatore e direttore d’orchestra la Teatro Regio di Torino, alături de directorul general (sovrintentente) Walter Vergano. Scena lirică italiană traversează o criză fără sfârşit din anii ’90 încoace, iar teatrul torinez se scufunda în mediocritate. Cei doi manageri au produs o revoluţie artistică la Torino, aducând compania de operă în atenţia lumii, inclusiv printr-un turneu în Statele Unite. Anul trecut, autorităţile locale, în subordinea cărora se afla teatrul, au decis să-l înlocuiască pe Vergano cu un alt director aflat în graţiile puterii, ceea ce-l punea pe Noseda în poziţia de a aplica din nou pentru postul său. Dirijorul a demisionat furtunos şi scandalul a ajuns în paginile New York Times. Un scenariu asemănător cu scandalul de la baletul Operei Naţionale Bucureşti din Aprilie 2016, mai puţin latura xenofobă (pentru că la Torino toţi cei implicaţi erau italieni), când directorul artistic al companiei de balet, Johan Kobborg, a fost forţat să plece după ce ministrul culturii de atunci, dl Vlad Alexandrescu, a decis să schimbe directorii Operei ca pe mănuşi. Apoi, tot aşa cum Johan Kobborg a devenit un coregraf preferat de Balşoi Teatr, sau, mai recent, de Arena di Verona, Gianandrea Noseda a devenit directorul artistic al National Symphony Orchestra din New York. O parte importantă a succesului lui Noseda la Torino se datorează şi preferinţei sale pentru repertoriul rusesc. Boris Godunov la Torino şi o serie de înregistrări simfonice cu muzica lui Ceaikovski, Rimski-Korsakov, Rahmaninov sau Şostakovici i-au creat o reputaţie care l-a împins până la Metropolitan Opera din New York, unde a dirijat splendida producţie a lui Dmitri Cerniakov pentru Cneazul Igor, cu acele memorabile dansuri polovţiene într-o coregrafie modernă, desfăşurată într-un câmp imens de maci. Aşa că programul primului concert al London Symphony Orchestra, integral cu muzică rusească, avea toate justificările şi nu merita ratat. Drept urmare, Sala Palatului a fost plină.

***Berliner Philharmoniker, episodul 2: Kopatchinskaja***

2 septembrie 2019, 12:34

Dacă la ediţia din 2015 a Festivalului Enescu, Berliner Philharmoniker au susţinut un singur concert, cu o senzaţională Simfonie nr. 4 de Şostakovici sub conducerea lui Simon Rattle, anul acesta falanga germană a acceptat să cânte de două ori, la fel ca alte orchestre invitate. Articol publicat pe blogul Despre Opera. Programul ales pentru ziua a doua a fost surprinzător, prin alăturarea lui Schoenberg de Ceaikovski, doi compozitori care nu au nimic în comun, aşa că „Lumea în armonie” a recăpătat o dimensiune uşor bizară pentru mine. Concertul pentru vioară al lui Schoenberg nu face parte din opera atonală a compozitorului austro-american, dar, important de menţionat, a fost scris după perioada sa dodecafonică (acest cuvânt cu care obişnuim să speriem melomanii la început de drum). Asta nu înseamnă că vom auzi vreodată pe cineva fredonând pe stradă tema preferată din acest concert, sau, parafrazând o glumă, pentru Schoenberg, melodia e o conspiraţie a fabricanţilor de instrumente muzicale pentru a-şi vinde marfa. Era însă o ocazie foarte bună pentru a o reîntâlni pe Patricia Kopatchinskaja, o campioană a muzicii contemporane şi a nonconformismului muzical, o mare artistă care cântă desculţă pe scenă, îmbrăcată într-o roche de mireasă amintind de coperta albumului ei cu Teodor Currentzis (unde puteţi s-o ascultaţi în cel mai atipic Concert pentru vioară de Ceaikovski). Asocierea violonistei cu Berliner Philhramoniker a fost excelentă. Precizia de laser a orchestrei germane îi venea foarte la îndemână lui Kirill Petrenko, într-o partitură foarte tehnică, în care comparaţiile cu Boulez sau Kubelik ţin de detalii tehnice şi mai puţin de registrul afectiv. Însă acest concert cere de la solist o tehnică vertiginoasă, pe care Kopatchinskaja o stăpâneşte cu o autoritate dezarmantă, precum şi o expresivitate exagerată, pe care violonista a rezolvat-o prin prezenţa fizică, greu de uitat, numai şi dacă ai fi observat cum îşi rupe o mânecă a rochiei pentru că o incomoda în volutele arcuşului cu care încerca să dea foc viorii. A fost un marş triumfal al virtuozităţilor solistice şi orchestrale. Apoi un encore, cu Baladă şi joc de György Ligeti, în duet cu Laurenţiu Dincă (violonist în filarmonica berlineză din 1984), care s-a prins imediat în ludicul momentului, cucerind uşor un public care simţea că după Schoenberg (altfel excelent interpretat) ar fi vrut şi ceva mai „uşor”  
  
**În memoria tenorului Cornel Stavru, „Bal mascat“ la Operă**

2 iulie 2019, 07:52

„Continuând o bună practică, prima scenă lirică a ţării a programat un spectacol comemorativ în memoria unuia dintre cei mai importanţi artişti lirici români din generaţia de aur a Operei bucureştene, tenorul Cornel Stavru, care ar fi împlinit 90 de ani în 31 august, dacă nu s-ar fi stins la 17 septembrie 2015. „Bal mascat“ de Verdi a fost unul dintre marile succese ale lui Cornel Stavru. Dacă privim într-o perspectivă de timp care merge către jumătatea secolului trecut, observăm că extrem de puţini sunt marii cântăreţi români de operă care s-au distins printr-un complex de calităţi, ce au însoţit darurile fundamentale cu care au fost înzestraţi. Cornel Stavru este unul dintre aceştia. După debutul absolut din 1956 în concert şi cel din 1958 de pe scena Operei Române, 26 de ani au însemnat succese deosebite pe scene interne şi internaţionale, amprentându-i definitiv cariera drept foarte importantă pentru arta noastră lirică, pentru cultura românească. A fost şi director artistic al Operei Române (din 1982 până în 1984, perioadă în care nu a mai apărut pe scenă), apoi consultant artistic al aceluiaşi teatru (1991-1993) şi al celui din Braşov (1993-2001). Indubitabil, Cornel Stavru rămâne un reper pentru generaţia sa, pentru cele actuale şi viitoare. Aminteam de complexitatea personalităţii. Virtuţile glasului de extracţie lirică-spintă cu puternice accente dramatice au fost dublate de o aleasă cultură interdisciplinară pe care a folosit-o cu inteligenţă şi cu care a circumscris esenţele muzicale interpretative. În creaţiile sale, integrarea stilistică a fost permanent unul dintre punctele forte, artistul desenând cu elocvenţă frazele portativului, în deplină incidenţă cu spiritul lor, al epocii componistice. O dovadă de măiestrie. A făcut în acest mod proba unei versatilităţi care i-a permis să abordeze un repertoriu larg, de la baroc la drama wagneriană şi la unele opusuri de secol XX. Exploziile sonore ale personajului titular din „Otello“, incisivitatea lui Manrico din „Trubadurul“, trăirea romantică a lui Don Carlos, monumentalitatea declamaţiei lui Tannhäuser, poetica lui Siegmund, expresia tragică a lui Canio din „Paiaţe“ şi, ca un surprinzător pandant, lejerităţile ţesăturii vocale a rolului Riccardo din „Bal mascat“, totul i-a fost la îndemână în teritoriul marelui repertoriu lirico-eroic. Scriitura muzicală a fost tălmăcită cu nobleţe şi eleganţă, accentele şi expresiile au venit din marea tradiţie, strălucirea şi percutanţa notelor înalte au dominat spaţiul acustic, indiferent că era vorba de Verdi, Puccini, Mascagni, Leoncavallo, Bizet sau Giordano. Bunul gust nu l-a părăsit niciodată, s-a aplecat asupra sevelor venind din text, din sursele libretului, conferind rostirii greutate şi semnificaţii concordante cu ideatica eroilor, dicţiunea a frizat perfecţiunea, fie că a cântat în română, italiană, germană, franceză sau rusă. În limba română, prin lectura lui Cornel Stavru textul şi cântul căpătau virtuţi de teatru dramatic pe muzică, expresionist şi răscolitor. (...) Să ne amintim de vocea şi personalitatea maestrului Cornel Stavru! Să nu le uităm niciodată!“ ... ... sunt fragmente din cuvântul pe care l-am rostit la rampă, în faţa cortinei, înainte de al treilea gong al spectacolului comemorativ din seara zilei de 28 iunie 2019. Oaspeţi şi debuturi... ... ar fi intertitlul pe care l-am folosit des, sub care aş putea comenta reprezentaţia cu „Bal mascat“. Debuturi pentru Adrian Dumitru (Riccardo), Mădălina Barbu (Oscar), invitaţi din ţară (Sándor Balla – un Renato de la Cluj-Napoca) şi străinătate (dirijorul chinez, rezident în Austria, Jin Wang, la prima apariţie în fosa Operei), alături de Bianca Mărgean (Amelia) şi Sorana Negrea (Ulrica), în celelalte roluri de primă mărime. Jin Wang s-a dovedit forţa motoare a serii, cu bune şi mai puţin bune. Forţă este potrivit spus, la propriu, întrucât a generat sonorităţi asurzitoare în orchestră, avalanşe cu care s-a luptat toată lumea, corişti, solişti şi... public. Conceptual, Jin Wang a separat şi reliefat planurile şi temele sonore, cu ştiinţă şi preocupare, încă de la scurtul Preludiu. Din baghetă a emanat apoi violenţa, prefigurând prima intrare a lui Riccardo, scena Ulricăi, Preludiul agitat al actului secund, ansamblurile... În genere, notaţiile de forte din partitură au devenit fortissimo, cele fortissimo au ajuns fortessissimo şi tot aşa. Cu toată vigoarea expusă, nu se poate spune însă că dirijorul nu a menajat soliştii în marea majoritate a pasajelor, dar există un echilibru dinamic cu care partitura trebuie lecturată coerent, de a oferi raporturi bine cumpănite între debitele sonore ale celor din platou şi din fosă. Nu mai vorbesc că unii cântăreţi au fost brutalizaţi de instrumentiştii în tutti. Spre pildă, la „No, per man d'un amico!“ (Ulrica), la terţetul Amelia-Riccardo-Renato, la exclamaţia lui Renato „Che! Amelia!“. Totuşi, modele de proporţionalitate au fost Imnul de preţuire pentru Riccardo „O figlio d'Inghilterra“, absolut monumental în finalul actului prim, ca şi tempo-urile alese de Wang, bine integrate dramaturgiei. Adrian Dumitru şi Mădălina Barbu        Prolific în debuturi, Adrian Dumitru a intrat în scenă cu mare elan, cu  articulări energice şi acute dezvoltate amplu şi bogat. Au fost calităţile dominatoare ale tenorului pe parcursul serii, alături de frazarea lungă pe care a dobândit-o încet-încet, odată ce a depăşit starea emoţională a primei intrări în scenă, după „in lei rapita ogni grandezza oblia!“, fragmentată inutil. Aplombul recitativului „Forse la soglia attinse“ şi expresivitatea ariei „Ma se m'è forza perderti“ au plăcut, după cum marea provocare a scriiturii verdiene - lejerităţile din scena vrăjitoarei – s-a văzut bine rezolvată, odată cu regăsirea prudenţei în strofa a doua din „È scherzo od è follia“. Pentru soprana Mădălina Barbu, debutul în rolul Oscar a însemnat dezinvoltură scenică, brilianţă în cânt, inclusiv perlaj în ţesăturile staccato, strălucire şi penetrabilitate peste perdelele acustice, acute luminoase, fără efort.