**ADEVĂRUL 2017**

**POLITICĂ**

***Codrin Ştefănescu, noi detalii despre oamenii care l-au flancat pe Dragnea la Înalta Curte: Toţi erau premiaţi, medaliaţi şi au adus onoare ţării***

**10.noiembrie.2017, 17:21**

Secretarul general-adjunct al PSD, Codrin Ştefănescu, a vorbit, la Adevărul Live, despre persoanele care l-au „protejat” pe Liviu Dragnea în urmă cu o lună la ieşirea de la Înalta Curte de Casaţie şi Justiţie, unde liderul PSD a fost audiat în dosarul privind abuzul în serviciul.

Prezent în studioul Adevărul Live, Codrin Ştefănescu, secretarul general-adjunct al PSD,  a vorbit despre persoanele care l-au flancat pe Liviu Dragnea în urmă cu o lună, când liderul social-democrat a fost primit la Înalta Curte de Casaţie şi Justiţie de un grup de  protestari care i-au agitat în faţă o pereche de căţuse. La ieşirea de la ICCJ, după patru ore în care a dat declaraţii în dosarul privind instigarea la abuz în serviciu şi instigarea la fals intelectual, alături de fosta sa soţie şi de foşti angajaţi ai Direcţiei Generale de Asistenţă Socială şi Protecţia Copilului Teleorman, liderul PSD a fost protejat de mai mulţi bărbaţi, despre care s-au spus fie că sunt interpoli, fie gărzi de corp sau membri şi apropiaţi ai PSD, campioni europeni, vicecampioni, eroi. Codrin Ştefănescu a „lămurit” însă situaţia, spunând, la Adevărul Live, că cei prezenţi la ICCJ sunt persoane cu care România ar trebui să se mândrească, fiind vorba de campioni la diverse sporturi, care au venit din proprie iniţiativă să-l protejeze pe Liviu Dragnea, după ce au văzut modul în care a fost primit la Înaltea Curte.

***Programul „Prima Casă Regală“ revine. Garantat Dragnea-Tăriceanu***

**10.noiembrie.2017, 06:10**

Contextul agravării stării de sănătate a Regelui Mihai i-a făcut pe Liviu Dragnea şi pe Călin Popescu-Tăriceanu, adică preşedinţii Parlamentului şi ai celor două partide aflate la guvernare, să depună un proiect de lege privind statutul Casei Regale, urmând ca aceasta să aibă parte de mai multe beneficii din partea statului, inclusiv să locuiască în următorii 49 de ani în Palatul Elisabeta. Liderii PSD şi ALDE au scos de la sertar un proiect mai vechi, pus în dezbatere publică de guvernarea Cioloş, despre care s-a discutat intens în iunie 2016, dar care a fost uitat de guvernările Grindeanu şi Tudose. Potrivit proiectului depus de Tăriceanu şi Dragnea, Casa Regală a României va primi gratuit pentru folosinţă Palatul Elisabeta pentru următorii 49 de ani, nu 99 de ani, cum era în proiectul guvernării Cioloş. Guvernul aprobă banii pentru Casa Regală Cheltuielile de funcţionare curentă a Casei vor fi suportate din fonduri publice, cu adoptarea bugetului prin hotărâre de Guvern, dar cu obligaţia ca şeful Casei Regale să prezinte anual Parlamentului, în scris, un raport de activitate. Potrivit proiectului, în prezent şefia Casei Regale este deţinută de şeful de stat din perioada 1927-1930, adică Regele Mihai, monarh care a domnit şi între 1940 şi 1947, fiind forţat să abdice la 30 decembrie 1947 de comunişti.   De asemenea, iniţiativa propune recunoaşterea poziţiei de Şef al Casei Regale a României, ca poziţie onorifică, asimilată protocolar cu aceea a unui fost şef de stat, şi cuprinde o serie de prevederi care vor asigura desfăşurarea optimă a activităţilor şi funcţiilor de reprezentare ale acesteia.

***Răsturnare de situaţie. Ministrul de Finanţe anunţă că miercuri va fi adoptată revoluţia fiscală a PSD prin OUG: „Premierul a avut o discuţie la partid“***

**06.noiembrie.2017, 11:55**

Ministrul de Finanţe, Ionuş Mişa, unul dintre apropiaţii lui Liviu Dragnea, a anunţat că ordonanţa de urgenţă privind modificarea Codului Fiscal, care presupune trecerea contribuţiilor sociale de la angajator la angajat, va fi adoptată în şedinţa de miercuri a Guvernului. De dimineaţă, premierul Tudose spune, exact pe dos, că revoluţia fiscală a PSD nu va fi discutată miercuri.   
UPDATE Ionuţ Mişa, ministrul de Finanţe anunţă că Guvernul va adopta, până la urmă, modificările la Codul Fiscal prin ordonanţă de urgenţă. „Am avut o discuţie cu premierul, premierul a avut o discuţie la partid, iar miercuri va avea loc şedinţa de Guvern, aşa cum a fost stabilită, cu acea ordonanţă de urgenţă. Se poate aplica legea salarizării. Azi a fost amânată şedinţa pentru că am avut nişte întârzieri la avize, dar în momentul de faţă le avem pe toate. Nu va fi o problemă pentru bugetul pe 2018“, a spus Mişa.  Ministrul de Finanţe, unul dintre apropiaţii lui Liviu Drganea, îl contrazice astfel pe premierul Mihai Tudose, cel care spusese de dimineaţă că miercuri „nu va intra în şedinţa de guvern trecerea contribuţiilor de la angajator la angajat“.  UPDATE Premierul a plecat de la Vila Lac, acolo unde s-a întâlnit cu Liviu Dragnea, cu Marian Neacşu, secretarul general al PSD, dar şi cu mai mulţi miniştri.  UPDATE Primarul Capitalei, Gabriela Firea, a declarat, luni, că modificările aduse Codului Fiscal ar reprezenta “o lovitură foarte mare pentru toate comunităţile” deoarece vor fi mai puţini bani la buget pentru investiţii. Este primul semnal că Firea se dezice de Liviu Dragnea şi trece în tabăra premierului Mihai Tudose

***Tensiuni în interiorul majorităţii parlamentare. „Sunt mulţi care mănâncă bani publici aiurea“***

**05.noiembrie.2017, 18:03**

PSD se confruntă cu din ce în ce mai multe opinii divergente în rândul propriei coaliţii parlamentare din cauza activităţii miniştrilor săi, a măsurilor fiscal-bugetare anunţate de Guvernul Tudose, dar şi a modului de alegere a primarilor în 2020. Eugen Teodorovici, parlamentar PSD şi preşedinte al Comisiei buget-finanţe din Senat, a avut o ieşire foarte dură la adresa lui Felix Stroe, coleg de partid şi ministru al Transporturilor, pe care l-a criticat pentru faptul că a demis şefii mai multor instituţii în ultimele zile, cum e cazul fostului director al Metrorex. „Dacă stă o lună-două la Ministerul Transporturilor, Felix Stroe îi dă afară pe toţi. Sunt decizii cu iz populist aici“, a precizat Teodorovici, unul din dintre contestarii din PSD ai măsurilor fiscal-bugetar din această toamnă. „Se impun concedieri la stat“. De asemenea, senatorul PSD i-a contrazis pe liderii coaliţiei în ceea ce priveşte concedierea de bugetari. Dacă şeful PSD, Liviu Dragnea, sau cel al ALDE, Călin Popescu-Tăriceanu, au spus că nu se gândesc la reduceri de personal, Teodorovici a punctat faptul că acestea sunt necesare. NP „În administraţie munceşte unul, şi trei stau. Nimeni nu îi deranjează pe cei angajaţi pe pile. Eu nu îmi schimb ideea chiar dacă supăr pe mulţi. Se risipesc bani publici. Se impun şi concedieri la stat, normal. Sunt mulţi care mănâncă bani publici aiurea“, a afirmat senatorul PSD. Săgeţi au venit şi din partea UDMR, prin vocea preşedintelui Kelemen Hunor. Acesta a subliniat că au loc „foarte multe improvizaţii“ în ceea ce priveşte zona fiscală, fiind simţită lipsa de predictibilitatea şi stabilitate. „Şi eu sunt nemulţumit fiindcă nu primim nici noi răspunsuri, nu ştim nici noi ce doreşte, de fapt, să facă Guvernul sau cei care gândesc la reforma fiscală“, a declarat liderul UDMR.

***PNL anunţă că va participa la protestul de duminică seara din Capitală***

**05.noiembrie.2017, 13:01**

Purtătorul de cuvânt al PNL, Ionel Dancă, anunţă că liberalii se alătură protestelor anunţate pentru duminică seara faţă de modificările la legile justiţiei. Un mesaj similar a venit şi din partea lui Ludovic Orban, cel care a subliniat că în următoarea perioadă PNL va organiza manifestaţii pentru „independenţa justiţiei“. „Aşa cum am declarat la preluarea funcţiei de purtător de cuvânt al Partidului Naţional Liberal, atacul la Justiţie pentru interese personale şi haosul din economie trebuie să înceteze. PNL şi toate grupurile active din societate, cu toţii suntem de aceeaşi parte a baricadei şi cu toţii credem în adevăr: Corupţia ucide! În această seară, împreună cu prietenii şi colegii din PNL, vom protesta împotriva atacului PSD la independenţa Justiţiei şi împotriva măsurilor fiscale care aruncă economia României în haos“, a afirmat purtătorul de cuvânt al PNL, Ionel Dancă.  Pe de altă parte, şi liderul formaţiunii, Luvovic Orban, a anunţat că liberalii sunt solidari cu protestatarii şi că partidul organiza manifestaţii în perioada următoare pentru „independenţa Justiţiei“. „Sunt solidar cu protestele de stradă anunţate împotriva modificărilor PSD la legile justiţiei. Am îndemnat membrii şi simpatizanţii PNL să participe la aceste manifestaţii şi la orice acţiune de protest împotriva PSD. Ne vom bate pentru a împiedica adoptarea oricarei modificări care să permită controlul justiţiei de către PSD. Şi noi vom organiza în următoarea perioadă manifestaţii pentru independenţa justiţiei, pentru stoparea involuţiei fiscale iniţiate de PSD, pentru scoaterea învăţamântului din zodia analfabetismului şi subfinanţării, pentru asigurarea dreptului la sănătate al românilor etc.“

***Cătălin Predoiu, către Tudorel Toader: Minţi cu neruşinare, ministrule!***

**03.noiembrie.2017, 17:17**

Deputatul PNL Cătălin Predoiu susţine că ministrul Justiţiei, Tudorel Toader, minte în legătură cu adoptarea Codurilor penale, arătând că acestea au fost dezbătute în Parlament.  
„Ce poate fi mai jenant pentru un ministru al Justiţiei decât să mintă?! Toader a minţit din nou în legătură cu Codurile: că ar fi fost adoptate fără dezbatere. Minţi cu neruşinare, ministrule! Codurile au fost dezbătute 10 luni în Comisii parlamentare speciale şi apoi au fost adoptate, două în procedură ordinară, două prin asumarea răspunderii. În ambele proceduri, cu doar câteva voturi împotrivă. Şi încă ceva, ministrule! Când fostul preşedinte a făcut consultări informale la Cotroceni cu toţi judecătorii CCR în legătură cu Codurile şi procedura lor de adoptare, nu ţi-am auzit guriţa spunând nici măcar 'pâs'! Erai probabil îngrijorat de soarta lui Fene. Vreţi respect, domnule ministru?! Atunci nu mai minţiţi! Fiţi onorabil, nu 'de onoare'!", a scris Predoiu, fost ministru al Justiţiei, vineri, pe Facebook. Ministrul Justiţiei, Tudorel Toader, a afirmat vineri că unele din cele patru Coduri - penal, de procedură penală, civil, de procedură civilă - au fost adoptate prin angajarea răspunderii Guvernului, având nevoie de corectare şi modificare. "Ca o părere personală, sigur că sunt câţiva ani de când Codurile au intrat în vigoare, sigur avem foarte multe decizii de neconstituţionalitate şi puteau fi corectate prin lege de punere în acord cu deciziile Curţii, dar practica judiciară arată că punerea în aplicare a prevederilor legale din Coduri a arătat anumite neconcordanţe, anumite limite, anumite dificultăţi de interpretare şi de aplicare a normelor.

***Udrea, la Comisia „Alegeri 2009“: În lume se înfruntă două forţe - Soros şi cei care i se opun. Statul paralel, creat de CIA prin Maior şi Coldea***

**02.noiembrie.2017, 12:50**

Elena Udrea a declarat joi, în cadrul audierii sale în comisia parlamentară de anchetă privind alegerile prezidenţiale din 2009, că ea este convinsă că în acest moment în lume se confruntă două forţe: Soros şi cei care i se opun acestuia, adăugând că aşa-zisul stat paralel a fost creat în România cu ajutorul CIA.

,,Eu sunt adepta teoriei conform căreia în lume, în momentul acesta, se luptă două forţe: Soros şi cei din jurul lui şi cei care se opun acestuia şi care sunt destul de puţini. N-am crezut şi, până nu de curând, eram dintre cei care spuneau: nici într-un caz, în România nu există decât statul nostru paralel intern pe care l-a construit Coldea. Am avut o părere, totuşi, exagerat de bună despre el, nu că n-ar fi fost un om care ar fi reuşit să pună în practică un plan complex şi chiar diabolic, dar nu a fost creaţia lui”, le-a spus Elena Udrea parlamentarilor din comisia de anchetă. Ea a spus că aşa-zisul stat paralel din România a fost implementat de către foştii şefi ai SRI - George Maior şi Florian Coldea - cu ajutorul CIA.

,,Cred că are legătură cu ce vedem că se întâmplă acum în America şi este un plan care, în ceea ce ne priveşte pe noi, a fost influenţat şi implementat cu ajutorul partenerilor din CIA ai conducerii SRI, relaţiilor pe care le aveau domnul Coldea, domnul Maior în Statele Unite. A fost un plan care în România a funcţionat, care s-a încercat a fi impus şi în alte ţări. A mai prins şi în altă parte dar la noi cel puţin este de mare succes, probabil având în vedere modelul nostru cultural şi comportamental”, a mai spus Udrea. Elena Udrea, fost ministru al Dezvoltării Regionale, a dat detalii, la Comisia „Alegeri 2009“, despre noaptea celui de-al doilea tur de scrutin din acel an, subliniind că Traian Băsescu avea mai multe voturi ca Mircea Geoană, înainte să înceapă numărătoarea celor din diaspora. Mai mult, Băsescu ar fi afirmat atunci: „Un fleac, i-am ciuruit“.

***Cum au ajuns magistraţii CCR la un pas de a avea o imunitate care nu este prevăzută în Constituţie. Avocat: „Legea e mai mult decât neconstituţională“***

**01.noiembrie.2017, 19:56**

Judecătorii CCR vor avea o imunitate mai mare decât parlamentarii şi comparabilă cu cea a miniştrilor, arată un proiect de lege adoptat de Camera Deputaţilor şi care urmează să ajungă zilele viitoare în Senat pentru votul final. Avocata Elenina Nicuţ susţine că „legea este mai mult decât neconstituţională“. Aşadar, în cazul în care un procuror vrea să investigheze orice faptă penală comisă de un magistrat CCR, va avea nevoie de o majoritate de două treimi din partea Curţii - adică votul a şase dintre cei nouă magistraţi CCR. În caz contrar, ancheta se blochează. Practic, CCR, instanţă constituţională prin definţie, se transformă prin acest proiect de lege şi în instanţă de judecată penală. Propunerea legislativă, iniţiată de Adnagi Slavoliub, deputat al minorităţii sârbilor, le oferă magistraţilor CCR, conduşi de Valer Dorneanu, o imunitate penală chiar mai mare decât cea a parlamentarilor. Comparativ, senatorii şi deputaţii nu pot fi percheziţionaţi, reţinuţi sau arestaţi „fără încuviinţarea Camerei din care fac parte“. Însă, conform Constituţiei, aleşii pot fi urmăriţi penal şi trimişi în judecată fără ca plenul Camerei Deputaţilor sau al Senatului să aibă vreun cuvânt de spus. Pe când magistraţii CCR nu vor putea fi nici măcar anchetaţi înainte ca plenul Curţii să voteze. Imunitatea pe care judecătorii CCR o vor primi este comparabilă cu cea a miniştrilor – mai extinsă decât a senatorilor şi deputaţilor. Spre exemplu, un ministru care este şi parlamentar nu poate fi urmărit penal până când Camera din care face parte nu-i ridică imunitatea. Aşa spune Legea răspunderii ministeriale, care dezvoltă o prevedere stipulată de Constituţie.

***Vosganian: Nu-i normal ca eu să văd că vaca paşte pe câmp şi să-mi pun în cafea lapte din Austria. O parte din producţia de grâu sau lapte nu produce impozite***

**31.octombrie.2017, 09:41**

Deputatul ALDE Varujan Vosganian a vorbit, la Adevărul Live, despre încasările foarte mici la bugetul de stat. Vosganian susţine că o parte din producţia de grâu sau de porumb nu se regăseşte în economia de piaţă, deci nu produce salarii şi impozite, deci statul nu va avea bani să construiască drumuri. Deputatul ALDE s-a plâns de faptul că vede pe câmp vaca cum paşte, dar în cafea românii îşi pun lapte din import.

În 2018 se îngheaţă schemele de personal, daţi oameni afară? Varujan Vosganian: O parte a presei spune exact ce trebuie să spună ca să-i denigreze pe liderii ALDE: Eu am trecut prin aşa ceva, când mi s-a pus o idioţenie: impozitarea coteţelor. Există o anumită tentaţie de a prelua ştiri şi de a le da o altă conotaţie. Nu se reduce personalul, să fie clar! Nu am făcut un scop din a da oameni afară. Este o minciună că Tăriceanu şi Chiţoiu au vorbit despre asta. Chiţoiu a vorbit despre eficienţa personalului bugetar. Mi se pare normal să spui: numărul de personal de care avem nevoie este aceasta. Hai să nu-l depăşim! Care-i problema? În urmă cu două săptămâni, aţi dat acel exemplu cu ouăle.  Eu am spus un lucru evident: veniturile fiscale ale statului sunt foarte mici: 25%, în condiţiile în care unele state au 45%. Ba chiar şi Bulgaria are 31%.  Cât am fost ministru al Economiei n-am pus şi n-am crescut nicio taxă. Există trei motive pentru colectarea proastă: evaziune fiscală. Doi: optimizarea fiscală. Trei: structura arhaică a unei părţi din economia românească. Dacă faceţi o compraţie între cât lapte se produce şi cât lapte e pe piaţă, între cât grâu se produce şi cât grâu e pe piaţă, se va vedea că o parte importantă a acestei producţii nu sunt în economia de piaţă. Nu produce salarii, nu produce impozite, iar noi nu avem cum să facem apoi drumuri.

**CULTURĂ**

***Sigmund Freud şi Carl Jung, o prietenie care a început cu o discuţie de 13 ore***

**17.decembrie.2017, 14:53**

Relaţia de prietenie dintre renumiţii Sigmund Freud şi Carl Jung a început în 1906 când acesta din urmă i-a trimis lui Freud o copie cu autograf a studiilor sale publicate. Freud cumpărase însă deja cartea pentru că auzise că numele său era menţionat şi chiar pus într-o lumină bună. La rândul său, părintele psihanalizei, i-a trimis lui Jung, la Zurich, o serie de eseuri. Aceste corespondenţe reprezentau începutul unei prietenii de şase ani.

Cei doi savanţi s-au întâlnit pe 3 martie 1907, în Viena, şi se spune că prima lor conversaţie ar fi ţinut aproximativ 13 ore. Freud a devenit rapid o figură paternă pentru Jung, viziunea asupra relaţiei fiind reciprocă, lucru evident din faptul că, în corespondenţe, Freud se referă la protejatul său ca la „Iosua al Moisesului de mine, destinat să păşească pe pământul promis pe care eu nu voi trăi să-l văd”. Freud mai vorbeşte de el ca „moştenitorul” său, ca „succesorul şi prinţul său încoronat” şi ca „spiritul spiritului său”, după cum scrie historacle.org. Cei doi aveau să se influenţeze reciproc o perioadă, lucru care a avut efecte pozitive asupra lucrărilor lor. În 1909, au călătorit, alături de psihanalistul maghiar Sandor Ferenczi, în SUA, la o conferinţă de la Universitatea Clark din Worcester, Massachusetts.

În 1910, prietenia celor doi savanţi a fost din nou sudată, căci Jung a fost ales director al organizaţiei proaspăt fondate, Asocţiaţia Internaţională de Psihanaliză. A ajuns să ocupe postul cu sprijinul lui Freud care nu încetase să îl numească „fiul său adoptiv cel mare” sau „prinţul său încoronat”. Totul părea să decurgă bine până în 1912, când lucrurile s-au schimbat. Cei doi au călătorit prin SUA aproximativ trei luni, iar apropierea şi conversaţiile lungi au scos la iveală diferenţe ideologice care aveau să le rupă prietenia.

***Cinci biblioteci impresionante din istorie care au fost distruse***

**13.decembrie.2017, 12:25**

Încă din Antichitate, setea de cunoaştere a omului a fost evidentă, dovada fiind că unele dintre cele mai impresionante biblioteci din istorie au fost construite începând cu această perioadă. „Adevărul” prezintă cinci dintre cele mai impresionante biblioteci din istorie a căror distrugere a însemnat o pierdere masivă şi iremediabilă de cunoaştere.

1. Biblioteca din Alexandria, unul dintre cele mai impresionante oraşe ale antichităţii, a fost fondat de Alexandru Macedon la sfârşitul anului 332 î. Hr, după cucerirea Egiptului.  Despre Biblioteca din Alexandria se crede că ar fi  fost fondată de Ptolemeu I sau de Ptolemeu al ll-lea. Biblioteca avea zece săli mari şi camere separate de studiu pentru cercetători. Unul dintre cei mai cunoscuţi organizatori ai bibliotecii ar fi fost Demetrios din Phalera care ar fi strâns aproximativ 700.000 de cărţi. Secole la rând, biblioteca din Alexandria a fost cel mai reprezentativ punct de cercetare din lumea antică, aici adunându-se marii gânditori ai timpurilor, de la matematicieni la filosofi şi poeţi. În legătură cu felul în care biblioteca a dispărut, există mai multe teorii. Persoana cel mai adesea învinuită pentru distrugerea bibliotecii din Alexandria este Iulis Cezar căruia, în timpul urmăririi lui Pompei, i-a fost tăiată calea în Alexandria. Pentru că era depăşit numeric, Cezar a ordonat ca navele din port să fie incendiate. Focul s-ar fi extins şi ar fi distrus şi o parte a oraşului unde s-ar fi aflat şi biblioteca. O altă ipoteză include ideea distrugerii treptate a mai multor manuscrise, cum ar fi în timpul Patriarhului Teofil, sau în momentul încăierării dintre creştini, evrei şi păgâni, când a fost ucisă şi vestita Hypatia. O altă vină îi este atribuită califului Omar care, în 640 d.Hr, când musulmanii au cucerit oraşul Alexandria, a decis că dacă biblioteca renumită pentru manuscrisele care conţineau, după cum se spunea, toate cunoştinţele lumii, contraziceau Coranul, atunci trebuiau arse. Dacă nu îl contraziceau, atunci nu era nevoie de ele.

  2. Biblioteca imperială a Constantinopolului

Biblioteca imperială a Constantinopolului a fost fondată de Constanţiu al II-lea, unul dintre cei doi fii ai împăratului Constantin cel Mare. Conştient de deteriorarea pergamentelor care conţineau texte timpurii, acesta a ordonat rescrierea acestora în noi pergamente, după cum informează historyofinformation.com.

***Poetul Răzvan Ţupa: „Poezia îţi permite să te faci de râs. Cred că e nevoie să învăţ să îmi asum faptul că e ok să nu fim foarte serioşi de la un capăt la altul”***

**09.decembrie.2017, 11:38**

Poetul Răzvan Ţupa povesteşte despre cum a ajuns să facă primul performance de poezie experimentală, ce înseamnă acest tip de „spectacol“ în care îmbină diverse tehnici şi cu ce scop se dezbracă, pe scenă, atunci când o face. Răzvan Ţupa (42 de ani) scrie poezie şi face performance-uri care, deşi au loc în faţa unui public, sunt realizate ca metode de autocunoaştere, de autoexplorare. Poetul a fost remarcat încă de la volumul de debut, „fetiş” (2002), când a primit Premiul Naţional „Mihai Eminescu“. Astăzi este cunoscut şi pentru manifestările artistice în care a integrat poeziei diverse alte acte: poetul s-a dezbrăcat pentru a citi versuri scrise pe propria-i piele –un proces care a durat opt ore-, a citit în timp ce doi dansatori se mişcau pe versurile lui, a dansat el însuşi sau şi-a făcut publicul complice, manipulându-l în jocuri cu rezultate surprinzătoare. Într-un interviu acordat ziarului „Weekend Adevărul”, Ţupa a povestit ce anume l-a făcut să aleagă poezia în detrimentul prozei şi de ce atragerea publicului spre poezie nu reprezintă unul dintre scopurile sale.

„Weekend Adevărul“: La început scriai şi proză, iar apoi ai înţeles că poezia te provoacă mai mult.  Ce înseamnă, de fapt, că te provoacă mai mult poezia?

Răzvan Ţupa:  Îmi pune probleme mai mari. Spuneam că la început încercam să scriu proză, era un moment când mă prindeau pe mine mai multe lucruri. Eu şi acum funcţionez pe baza lucrurilor care mă provoacă. Aşa a fost şi cu proza. Erau cărţi pe care le citeam în perioada aia care mă atrăgeau spre modul ăsta de construire de a discursului. Dar am fost foarte dezamăgit de ele atunci, nici nu am păstrat prozele, le-am aruncat. Se întâmpla prin anii '90- '94. Atunci când le-am scris, mi-aduc aminte că eram foarte, foarte interesat de imagini şi de felul în care construieşti o scenă încât să fie totul tactil...Un lucru care la proză funcţionează mai rar.  
„Poezia îţi permite să te faci de râs. Şi cred că e nevoie de chestiunea asta. Să-ţi asumi. Asta e o problemă NP a mea personală, să învăţ să-mi asum faptul că ne putem face de râs, din când în când, şi că e ok să nu fim foarte serioşi de la un capăt la altul. Cineva mi-a zis că, dacă vreau să scriu poezie, trebuie să nu mă iau în serios până la capăt, pentru că altfel o să înnebunesc. Era un poet foarte bun cel care mi-a zis asta. Mi-a plăcut.”

***Celebrele cuplete ale Stelei Popescu alături de stele ale generaţiei de aur***

**23.noiembrie.2017, 21:42**

În 1963, Stela Popescu urca pe scena teatrului de Revistă „Constantin Tănase“ din Bucureşti, iar mai apoi pe cea a Teatrului de Comedie. În acelaşi an, actriţa începea lunga colaborare cu Radiodifuziunea Română, urmată, mai apoi, de cea cu Televiziunea Română.  Românii s-au bucurat de cupletele de aur pe care actriţa le-a format alături de cei mai talentaţi actori ai generaţiei sale, printre care Ştefan Bănică sau Alexandru Arşinel. Actriţa Stela Popescu a jucat roluri formidabile alături de parteneri de excepţie, unele dintre scenete fiind şi astăzi difuzate de Televiziunea Română. Marea actriţă a format cuplete care s-au bucurat de admiraţia românilor, cu actori de seamă precum Ştefan Bănică, Alexandru Arşinel, Benone Sinulescu sau Radu Zaharescu. Multe dintre textele acestor scenete- mai ales cele în care juca alături de Alexandru Arşinel- erau scrise de Mihai Maximilian, cel alături de care îşi unea destinul în 1969, după divorţul de Dan Puican. În continuare prezentăm câteva dintre cupletele de aur din care marea actriţă Stela Popescu a făcut parte.

1.Opt ani cu Ştefan Bănică  Între 1971 şi 1979, actriţa făcea cuplu, atât pe scenă, cât şi la televiziune, cu Ştefan Bănică. Din această cauză, într-o perioadă, mai mulţi credeau că cei doi erau soţ şi soţie, NP după cum informează click.ro.

2. 38 de ani cu Alexandru Arşinel După ce vreme de opt ani de zile, actiţa a format un duo formidabil alături de Bănică, următorii 38 de ani avea să formeze cel mai celebru cuplet al televiziunii româneşti împreună cu Alexandru Arşinel. Acesta a ajuns să lucreze cu Stela Popescu din pricina unei situaţii administrative complicate, după cum declara chiar actriţa într-un interviu. „Au apărut nişte restricţii financiare de la primărie, nu mai aveau bani pentru colaboratori. M-au reţinut pe mine şi am căutat un partener din teatru, care era salariat, ca primăria să nu mai plătească. Şi mi l-au dat pe Arşinel”, declara actriţa pentru teatrultanase.ro.

***Scriitorul şi jurnalistul Andrei Crăciun: „Nu cred în ideea de competiţie în literatură“***

**21.noiembrie.2017, 12:40**

În timpul Festivalului Internaţional de Literatură şi Traducere Iaşi (FILIT), scriitorul Andrei Crăciun a acordat un interviu ziarului „Adevărul”, cotidian la care a lucrat, în care a vorbit despre literatură în sens general, despre premiul Nobel şi despre admiraţia pe care i-o poartă lui Radu Cosaşu. De 12 ani, Andrei Crăciun (34 de ani) este de profesie jurnalist, iar de câţiva ani, este şi scriitor de literatură. A bătut mult la picior pământul, trebuind să fie „inventate noi continente pentru setea lui de a explora”, după cum preciza Radu Paraschivescu la Bookfestul din 2014, atunci când Andrei Crăciun îşi lansa „Baricadele”. Jurnalistul şi scriitorul au povestit despre relaţia dintre scriitor şi cititor, vorbind despre „fractura de mentalitate între cititorii de dincoace de cortina de fier şi cei de dincolo”, despre cum a ajuns să îl întâlnească pe scriitorul Radu Cosaşu, despre felul în care a scris şi continuă să scrie poezie, precum şi despre ce anume îl dezamăgeşte la oameni.

„Adevărul”: Spui de multe ori că scrii ca să rezişti. Dat fiind că eşti şi ziarist şi scriitor, este vorba de o rezistenţă pe două fronturi sau este una şi aceeaşi? Rezişti în mod diferit când scrii la ziar faţă de atunci când scrii literatură? Andrei Crăciun: Nu. E aceeaşi rezistenţă. Viaţa e suficient de insuportabilă atât în realitate, cât şi în ficţiune, încât trebuie să găseşti o formă de refugiu. Această formă de refugiu este, în cazul meu, scrisul ca scris de ziar, în care prezint realitatea crudă, nudă, fără să o îmblânzesc, şi astfel reuşesc să-i rezist. Punctul B, iau realitatea şi o transform în ficţiune şi aceasta este o metodă de rezistat. Dar ambele fac parte din aceeaşi formă de rezistenţă.

***Maia Morgenstern câştigă concursul pentru directoratul Teatrului Evreiesc de Stat***

**08.noiembrie.2017, 09:53**

Marţi, a avut loc susţinerea proiectelor de management în etapa de interviu, pentru directoratul Teatrului Evreiesc de Stat(TES). Actriţa Maia Morgenstern a câştigat concursul în faţa contracandidatului său, regizorul de teatru Erwin Simsensohn, după cum a declarat Traian Petrescu, şeful comisiei de cultură a PMB. Actriţa Maia Morgenstern a câştigat concursul de proiecte de management pentru Teatrul Evreiesc de Stat (TES) din Bucureşti, cu media 8,80, la 10 sutimi diferenţă faţă de contracandidatul ei, Erwin Şimşensohn, anunţă Primăria Municipiului Bucureşti pe site-ul instituţiei. Maia Morgenstern a obţinut nota 8,62 la prima etapă a concursului – analiza proiectelor de management, şi nota 8,99 la cea de-a doua etapă a concursului - interviul. Erwin Şimşensohn a primit notele 8,48, la prima etapă, respectiv 8,92, la cea de-a doua etapă. Conform prevederilor Ordonanţei de Urgenţă a Guvernului nr.189/2008 privind managementul instituţiilor publice de cultură, cu modificările şi completările ulterioare, candidatul câştigător este cel care a obţinut cea mai mare medie, cu condiţia ca aceasta sa fie de minimum 7. Candidaţii pot depune contestaţii asupra modului de respectare a procedurii privind organizarea şi desfăşurarea concursului Ia sediul PMB - Direcţia Managementul Resurselor Umane pe 9 noiembrie, până Ia ora 15.00. Actriţa Maia Morgenstern ocupă funcţia de manager al Teatrului Evreiesc de Stat din anul 2012, când a fost într-o poziţie de interimar, ulterior fiind numită în funcţie, în urma unui concurs. Pe parcursul mandatului său teatrul a intrat într-un proces complet de renovare, după ce acoperişul clădirii a fost parţial distrus în urma unei furtuni. De asemenea, repertoriul a avut parte de mai multe premiere importante şi de multe spectacole de succes.

***VIDEO „Dineul cu proşti” a fost „servit” de 200 de ori***

**17.octombrie.2017, 22:23**

Unul dintre cele mai de succes spectacole ale Naţionalului bucureştean a ajuns la a 200-a reprezentaţie la sediu, la şapte ani de la premiera din octombrie 2010. „Dineu cu proşti”, o comedie spumoasă care îi are în distribuţie pe Ion Caramitru şi Horaţiu Mălăele, a fost primit cu aplauze de publicul care a umplut din nou Sala Mare a TNB. Comedia autorului francez Francis Veber, supranumit în ţara natală „regele farsei“, pusă în scenă în premieră naţională de Ion Caramitru, a înregistrat un aflux neobişnuit de spectatori, nu doar la sediu, dar şi în turneu, publicul fiind dornic să vadă şi să revadă spectacolul. Montarea care se joacă cu casa închisă încă de la premieră tratează într-o savuroasă cheie comică tema larg răspândită a prostiei. Spectacolul „Dineu cu proşti” are priză la public datorită umorului personajelor şi al situaţiilor, „speculate“ într-o distribuţie din care nu lipsesc actori precum Medeea Marinescu, Teodora Mareş, Alexandru Bindea, Dorin Andone sau Alexandru Georgescu. Iniţial, spectacolul l-a avut într-unul dintre cele două roluri principale pe actorul Şerban Ionescu. La nici un an după premieră, acesta s-a îmbolnăvit, iar după 80 de reprezentaţii, pe 5 decembrie 2011, în turneul de la Braşov a jucat pentru ultima dată, fiind ulterior înlocuit chiar de regizorul spectacolului, Ion Caramitru.   În cei şapte ani scurşi de la premieră, „Dineul cu proşti” a fost servit de 200 de ori la Teatrul Naţional din Bucureşti şi de alte câteva zeci de ori în turnee.  ‹‹Dineu cu proşti›› este un gen de comedie pe care nu te apuci s-o reprezinţi public dacă nu ai un actor de talia lui Horaţiu Mălăele, care să preia rolul principal şi să-l ducă cu succes atâta timp.

***Chrysippus, filosoful grec care a murit de râs din cauza propriei glume***

**13.octombrie.2017, 19:05**

Chrysippus din Soli a fost un filosof stoic care a dezvoltat doctrina lui Zeno din Citium şi care a excelat în logică, teoria cunoaşterii, etică şi fizică. Personalitate arogantă, după cum îl descrie Diogene Laertius în „Despre vieţile şi doctrinele filosofilor”, se spune că Chrysippus şi-a găsit sfârşitul într-o criză de râs. Chrysippus(279 î.Hr- 206 î.Hr) a fost unul dintre fondatorii şcolii de gândire stoice, scriind de-a lungul vieţii peste 700 de lucrări. Conform lui Diogene Laertius, filosoful a murit la vârsta de 73 de ani, din cauza unei crize de râs provocate de un măgar. Se pare că acesta ar fi văzut animalul mâncând smochine şi ar fi strigat: „Acum daţi-i măgarului nişte vin adevărat ca să „spele” smochinele!”. După acest moment, filosoful ar fi râs atât de tare încât s-ar fi prăbuşit la pământ, după care ar fi început să aibă convulsii, după cum informează vintagenews.com. Un exemplu şi mai timpuriu în care o persoană şi-a găsit astfel sfârşitul este în secolul V î. Hr., când pictorul grec Zeuxis ar fi murit după ce ar fi pictat-o pe zeiţa Afrodita ca pe o femeie bătrână, informează acelaşi site. Moartea sa a fost considerată o pedeapsă din partea zeilor pentru că a îndrăznit să îşi bată joc de zeiţă. Totuşi, cu privire la moartea lui Chrysippus, Laertius scrie că şansa ca acesta să fi murit într-adevăr de râs este minusculă, considerând că o explicaţie mai logică ar fi că filosoful şi-a găsit sfârşitul după ce a băut prea mult vin nediluat la un ospăţ. Deşi o formă neobişnuită şi extrem de rară, sincopa indusă de râs este o formă de sincopă recunoscută, considerată a avea o origine patopsihologică comună cu cea tusigenă. Mai este cunoscută şi sub denumirea de „sincopa Seinfeld” după ce mai multe persoane ar fi leşinat de râs în timp ce se uitau la celebrul sitcom american. În 1975 însă, un britanic pe nume Alex Mitchell chiar a murit râzând în timp ce se uita la serialul „The Goodies”. Mai târziu, doctorii au descoperit că acesta suferea de o boală numită sindrom QT prelungit care se manifestă prin bătăi de inimă neregulate, cu pauze lungi între ele, în special după momente de emoţie sau de efort.