**ADEVĂRUL 2016**

**POLITICĂ**

***Studiu IPP: Cel mai ineficient Parlament postdecembrist, cu probleme grave de integritate şi migraţie-record***

**6.decembrie.2016, 12:49**

Institutul pentru Politici Publice (IPP) a dat publicităţii, luni, un studiu privind activitatea Parlamentului ales în 2012 în care se arată că doar 14% din iniţiativele parlamentarilor au devenit legi, 35 de senatori şi deputaţi au avut probleme cu justiţia, iar peste o treime şi-au schimbat afilierea politică. Studiul IPP arată un dezechilibru între iniţiativele legislative ale Guvernului şi cele ale parlamentarilor, în sensul că procentajul de adoptare ale celor din urmă este mult mai redus. Potrivit datelor Institutului, au fost depuse 2.729 de iniţiative în actuala legislatură, 1.689 (68%) având ca iniţiatori parlamentari şi 870 (32%) – Guvernul. Jumătate din proiectele senatorilor şi deputaţilor au fost respinse, peste o treime sunt încă în procesul legislative şi numai 14% au devenit legi, spre deosebire de Guvern, la care ponderea de reuşite legislative depăşeşte 80%. De asemenea, cei mai prolifici parlamentari nu sunt şi cei mai eficienţi. Astfel, parlamentarii care au cele mai multe iniţiative legislative depuse nu se regăsesc printre cei cu cele mai mari procentaje de proiecte care au devenit legi. La Camera Deputaţilor cele mai multe proiecte de lege au fost depuse de Tudor Ciuhodaru (PSD) – 170, dintre care 8 devenite legi; Ion Melinte (independent) – 145, dintre care 21 devenite legi şi Petru Movilă (independent) – 142, dintre care 10 devenite legi. La Senat, cele mai multe iniţiative au depus Octavian Bumbu (UNPR) – 226, dintre care 30 devenite legi; Doina Federovici (PSD) – 146, dintre care 36 devenite legi şi Florian Coca (PSD) – 119, dintre care 23 devenite legi.

***ANALIZĂ: Cei mai mulţi candidaţi la parlamentare sunt ingineri, economişti şi jurişti. Nu lipsesc paznicii, taximetriştii, astrologii, pensionarii şi şomerii***

**03.decembrie.2016, 10:51**

Dintre cei aproximativ 6.500 de candidaţi la alegerile parlamentare, cei mai mulţi - aproape 1.400 - s-au declarat ingineri, ei fiind urmaţi de economişti (1.100) şi jurişti (aproape 800), însă nu lipsesc nici meserii precum cea de astrolog, de agent de pază, de cântăreţ bisericesc sau de "team lider". Printre candidaţi se află şi sute de pensionari şi zeci de şomeri şi "casnici".  
La alegerile parlamentare din 2016 candidează 6.478 de persoane, iar cea mai răspândită profesie este cea de ingier. Astfel, 1.397 de candidaţi sunt ingineri, iar alte câteva zeci sunt subingineri. Ei sunt urmaţi de economişti, în număr de 1.104, alături de alţi aproape 100 de contabili. Pe locul al treilea se află juriştii - 772 (avocaţi, asistenţi, consilieri), iar pe locul al patrulea sunt cadrele didactice - 587 (atât învăţători şi educatori, cât şi profesori de liceu şi facultate). Este însă scăzut numărul cadrelor medicale, doar puţin peste 300 de candidaţi având această meserie. Peste 200 de candidaţi sunt electricieni, electromecanici, maiştri şi mecanici, alături de mulţi zidari, tâmplari, tinichigii şi zugravi. Printre aceste meserii se regăsesc şi frezorii, frigotehniştii, macaragiii, strungarii, sudorii, alături de aproape 30 de lăcătuşi mecanici şi 262 de tehnicieni. Aproape 50 de candidaţi sunt psihologi, psihanalişti şi psihopedagogi. Candidatul PRM care este astrolog. Lor li se adaugă un candidat PRM care se declară de profesie "astrolog", dar lucrează ca profesor, printre profesiile mai rare regăsindu-se şi cea de creator de modă, de bijutier şi de balerin. Zece candidaţi spun că sunt agenţi de pază, doi sunt "cântăreţi bisericeşti", 21 se declară "teologi", iar alţi 11 sunt preoţi.

***Preşedintele Klaus Iohannis a transmis Ministerului Justiţiei cererile de urmărire penală împotriva a trei foşti miniştri***

**29.noiembrie.2016, 10:14**

Preşedintele Klaus Iohannis a transmis Ministerului de Justiţie cererile de urmărire penală a foştilor miniştri ai Comunicaţiilor Dan Nica şi Adriana Ţicău şi a fostului ministru al Muncii.  
Avizul preşedintelui României este necesar începerea urmăririi penale a foştilor miniştri care nu sunt membri ai Parlamentului, potrivit Legii nr. 115/1999 privind responsabilitatea ministerială şi a Deciziei CCR 270/2008. DNA a trimis, miercuri, procurorului general documentele necesare pentru a solicita avizul Preşedinţiei în vederea urmăririi penale a Adrianei Ţicău, a lui Dan Nica şi a lui Alexandru Athanasiu, în dosarul Microsoft 2. „În conformitate cu prevederile legale şi constituţionale, procurorul şef al Direcţiei Naţionale Anticorupţie a transmis procurorului general al P.I.C.C.J referatul cauzei, în vederea sesizării Preşedintelui României, pentru a aprecia asupra exercitării dreptului de a cere urmărirea penală a unor persoane care au deţinut calitatea de membri ai Guvernului, respectiv Dan Nica, ministru al comunicaţiilor şi tehnologiei informaţiei în perioada 2000 - iulie 2004, pentru săvârşirea infracţiunii de abuz în serviciu dacă funcţionarul public a obţinut pentru sine ori pentru altul un folos necuvenit, ministru al comunicaţiilor şi tehnologiei informaţiei în perioada 2000 - iulie 2004; Ţicău Adriana Silvia, secretar de stat la Ministerul Comunicaţiilor şi Tehnologiei Informaţiei în perioada 2003 - iunie 2004, respectiv de ministru al Comunicaţiilor şi Tehnologiei Informaţiei în perioada iulie - decembrie 2004, pentru săvârşirea infracţiunii de abuz în serviciu dacă funcţionarul public a obţinut pentru sine ori pentru altul un folos necuvenit, în formă continuată şi Alexandru Athanasiu, ministru al educaţiei şi cercetării în perioada 2003-2005, pentru săvârşirea infracţiunii de abuz în serviciu dacă funcţionarul public a obţinut pentru sine ori pentru altul un folos necuvenit”, anunţa DNA într-un comunicat, citat de News.ro .

***Adevărul Live. Robert Cazanciuc (PSD): Nu cred într-o răspundere materială a magistraţilor, pentru că ar pune presiune pe judecători***

**28.noiembrie.2016, 11:21**

Robert Cazanciuc, fost ministru al Justiţiei şi candidat PSD Bucureşti pentru Senat, a vorbit, la Adevărul Live, despre propunerile PSD pentru Justiţie, cum ar fi legea răspunderii magistraţilor. Cât despre legea care îi interzice lui Liviu Dragnea să fie premier, Cazanciuc spune că ar trebui să vedem mai întâi cine câştigă alegerile, apoi să vorbim despre interdicţii.

Adevărul: Ce organizaţie vă propune pentru parlamentare? Sectorul 5. E adevărat că am locuit în Sectorul 6, lângă Sectorul 5, dar îl cunosc bine pe preşedintele organizaţiei de la Sectorul 5 şi cred că poate schimba sectorul.  Când va prezenta PSD programul pe Justiţie? Pare că pentru PSD Justiţia nu este o prioritate. De ce spuneţi asta? Pentru că domnul Dragnea a prezentat programul de guvernare pe aproape toate domeniile, mai puţin partea pe Justiţie. Asta arată că Justiţia îşi are rolul important în acest proiect de program, am lucrat destul de mult la el. Dialogul e cel mai important lucru din perioada mandatului meu şi asta se va regăsi şi în viitorul program de guvernare.  Dialog între cine? Între puterile statului. Am avut un dialog destul de consistent şi cred că trebuie continuat. Fără dialog, nu putem propune măsurile de care cetăţenii au nevoie.  A continuat dialogul şi în mandatul actualului ministru? Nu pot eu să spun asta, dar vedem că au fost greve în sistemul judiciar şi în sistemul penitenciar. La ultima rectificare bugetară, s-au luat 30 de milioane de lei de Ministerul Justiţiei. Cât timp am stat eu în minister, niciodată nu s-a întâmplat acest lucru. Eu, ca ministru, mergeam în primul rând la ministrul de Finanţe şi discutam la nivel rezonabil. Unul din obiectivele importante nerealizate în mandatul meu a fost înfiinţarea unui tribunal comercial în Bucureşti, găsisem şi finanţare de la buget. Mai multe instanţe comerciale este un alt obiectiv al programului de guvernare al PSD.

***Dragnea, despre întâlnirea cu cancelarul Austriei: Am discutat despre programul nostru de guvernare. Austria susţine intrarea României în Schengen***

**26.noiembrie.2016, 17:40**

Preşedintele PSD, Liviu Dragnea, s-a întâlnit joi, 24 noiembrie, cu cancelarul Austriei, Christian Kern, care este şi preşedintele Partidului Social Democrat din Austria. Liderul PSD a dat detalii despre vizita sa în Austria în cadrul unui interviu realizat de Realitatea TV.  
„Am primit invitaţia de la cancelar. Eu am transmis tuturor ambasadelor programul nostru de guvernare şi cancelarul a vrut să vorbim despre program, i s-a părut interesant, mai ales că şi dumnealui susţine dezvoltarea clasei de mijloc, o alocare din bugetele publice mai mare către investiţii care să genereze locuri de muncă bine plătite şi o creştere economică stabilă, o repartizare echitabilă a creşterii economice, să fie simţită şi în buzunarele oamenilor“, a detaliat Liviu Dragnea în cadrul emisiunii „Realitatea românească“. Liderul PSD a declarat că i-a propus cancelarului Austriei două teme importante: „Noi vom avea preşedinţia UE în primul semestru din 2019, iar ei în ultimul semestru 2018, se fac nişte troici, adică ţara care a fost, ţara care este şi ţara care urmează, şi putem face o punte în care să lucrăm împreună. E un an pierdut, actualul guvern nu a lucrat la dosarul ăsta. Vrem să promovăm două proiecte la care eu ţin foarte mult - strategia europeană a Dunării; eu, în actualele programe europene, cât am fost în Guvern, am introdus sume clare pentru o sumă de proiecte şi domenii prioritare către regiunea Dunării din România, de asemenea, l-am rugat să se gândească dacă avem interese comune în Balcani. Am discutat despre Schengen şi am spus că nu văd de ce se mai amână intrarea în Schengen, dacă de facto asigurăm paza frontierei de est a UE pe o lungime mare şi toate obligaţiile tehnice sunt realizate de România.

***Adevărul Live. Leon Dănăilă: Mă scol în fiecare dimineaţă la ora 02.00. De când am intrat în politică, vin de zece ori mai mulţi oameni la consultaţii***

**23.noiembrie.2016, 12:05**

Medicul Leon Dănăilă, cel care deschide lista candidaţilor PNL la Senat în Bucureşti, a povestit, la Adevărul Live, cum a ajuns să facă politică tocmai în PNL, ce-şi propune pentru mandatul de senator şi în ce măsură poate fi reformat sistemul de sănătate. Sunt oameni foarte capabili în PNL. Şi eu am experienţă, lucrând toată viaţa cu oamenii. Am pus mare preţ pe ceea ce mi-au spus dânşii şi pe programul lor de guvernare. Oamenii care vin la consultaţii sunt foarte bucuroşi şi spun că mă susţin. Sunt unii şi sceptici, care îmi spun de ce m-am băgat în politică. Că dvs., ca chirurg, înlăturaţi răul, iar în politică sunt oameni necinstiţi. Eu nu am avere şi nu urmăresc să fac bani. Le spun că găsesc o portiţă pentru a vă ajuta pe voi.  Ce aţi schimba la sistemul sanitar din România? Totul este putred. Există şi specialişti buni, dar dotarea este destul de deficitară. Ţara noastră este o ţară mai puţin înaltă din punctul de vedere al bugetului pentru Sănătate. Se alocă foarte puţin faţă de ţările din jur. Miniştrii de Sănătate nu au stat mult. De ce? Pentru că au fost puşi oameni care nu se pricep. Mediul rural este foarte deficitar. Eu am fost obligat să fac trei ani de zile la ţară când am terminat Facultatea. Eu am făcut Facultatea la Iaşi şi am zis să fac rezidenţiatul la Bucureşti pentru că ai posibilitatea să vii în contact cu personalităţi şi poţi depăşi. Şi am depăşit. Cum arată o zi din viaţa dvs. de candidat? Eu mă scol la ora 02.00. Uneori şi la 1.30. Mă spăl şi îmi fac toaleta. Apoi citesc pentru că am capul foarte limpede. Pe la 6.00 ajung la spital. După ce fac vizita, am consultaţii. Când am început această campanie politică, credeam că lumea o să spună că nu mai mergem la el pentru că a intrat în politică.

***Ministerul Transporturilor vrea să ofere gratuitate pe tren elevilor şi studenţilor care votează în 11 decembrie***

**22.noiembrie.2016, 16:58**

Ministerul Transporturilor intenţionează să ofere transport gratuit pe calea ferată elevilor şi studenţilor care vor să voteze la alegerile parlamentare din data de 11 decembrie, impactul bugetar al acestei măsuri fiind estimat la 22,5 milioane lei (5 milioane euro), potrivit unui proiect de ordonanţă de urgenţă. La parlamentare, alegătorii vor putea vota numai în raza judeţului de reşedinţă. Impactul bugetar este estimat luând în considerare faptul că circa 50% din studenţi vor efectua călătoria dus-întors, iar valoarea medie a unui bilet este de 90 lei. În prezent, în învăţământul de stat şi privat sunt înmatriculaţi un număr de aproximativ 520.000 studenţi. Ministerul vrea să ia această măsură în condiţiile în care alegătorii votează numai la secţia de votare la care este arondată strada sau localitatea unde îşi au domiciliul ori reşedinţa. „În lipsa acordării facilităţii transportului gratuit pe calea ferată în data de 10 decembrie 2016 şi respectiv 11 decembrie 2016, pentru o călătorie dus-întors, elevii şi studenţii care îşi desfăşoară studiile în altă localitate decât cea de domiciliu nu îşi vor putea exercita dreptul de vot, deplasarea la secţiile de votare din localitatea de domiciliu fiind destul de greoaie şi necesitând resurse financiare, de care elevii şi studenţii nu dispun”, se arată în motivare. Scopul actului normativ îl reprezintă crearea cadrului legal pentru acordarea unei călătorii gratuite pe calea ferată dus - întors, din localitatea unde elevii sau studenţii se află la studii şi până în localitatea de domiciliu.

***Legea salarizării unitare, transformată în temă de campanie electorală. Gorghiu: Mă angajez să vin pentru a vota legea. Dragnea: O acţiune pur electorală***

**22.noiembrie.2016, 10:54**

Preşedintele PNL Alina Gorghiu a propus ca PSD să organizeze o sesiune extraordinară a Parlamentului pentru a vota legea salarizării unitare anunţată de Guvern. În replică, Liviu Dragnea a spus că nu poate vota o lege atât de importantă în câteva zile şi a critict faptul că PNL cere PSD să voteze o lege al cărei conţinut nu este cunoscut. „Opţiunea noastră fermă este ca această lege să se poată aplica de la 1 ianuarie 2017. Ca să se realizeze acest calendar strâns, dar nu din vina noastră, cred că ar fi sănătos ca preţ de două-trei zile să uităm de campania electorală. Eu, una, mă angajez să vin în sesiune extraordinară şi să susţin o lege benefică pentru toată lumea. Dacă PSD reuşeşte să depăşească orgoliul, că nu are paternitatea proiectului de lege, deşi a tot promis-o, eu am toată disponibilitatea de a dezbate lege în Parlament şi să o facem să devină realitate de la 1 ianuarie 2017”, a spus preşedintele PNL Alina Gorghiu. Liderul PNL a desfiinţat proiectul de lege privind salarizarea unitară pregătit de PSD. Ştiţi cum e cu strugurii acri. Doamna Rovana Plumb, trei ani de zile - nu vrea să spună cuvinte tari, dar pur şi simplu şi-a atins limitele - nu a reuşit să producă această lege în nişte parametri care să arate că legea poate fi aplicată, că are resurse de aplicare şi că o înţelegere cu sindicatele, patronatele, poate deveni realitate”, a mai spus liderul PNL. Alina Gorghiu a precizat că impactul proiectului PSD de salarizare depăşea 45 de miliarde de lei. „Atât este impactul pe legea pe care ar fi propus-o PSD-ul. Guvernul vine cu un impact de vreo 16 miliarde, aproximativ. Noi avem exact acest impact prevăzut”, a spus ea, adăugând că gândirea porneşte de la sustenabilitatea acestor măsuri. În replică, preşedintele PSD, Liviu Dragnea a respins ideea adoptării în campanie electorală a Legii salarizării unitare.

***Programele pe Sănătate ale PSD şi PNL. Diferenţe şi asemănări***

**18.noiembrie.2016, 17:14**

Cele mai mari partide politice vin în campanie cu promisiuni asemănătoare în domeniul Sănătăţii. PSD, care deja şi-a anunţat tot programul, anunţă construirea unui mare complex medical, opt spitale regionale şi mărirea substanţială a salariilor. PNL, pe de altă parte, a prezentat doar principalele puncte ale programului, acesta urmând a fi explicat săptămâna viitoare.  
PSD a fost primul mare partid care şi-a prezentat în integralitate programul, liderul social-democrat Liviu Dragnea fiind cel care în urmă cu săptămână a trecut în revistă viziunea partidului său asupra Sănătăţii. PSD promite, în programul de guvernare, construirea unui complex medical, care, pe lângă spitalul propriu-zis, va cuprinde, printre altele, o Universitate de Medicină şi Farmacie, o zonă rezidenţială pentru personalul medical, hoteluri pentru însoţitorii personalului medical şi o grădiniţă. Investiţia se apropie de un miliard de euro, bani care vor proveni din Fondul Suveran de Investiţii. „Discutăm de Spitalul Republican Carol Davila, care va include un complex medical, Universitatea de Medicină şi Farmacie, terenuri de sport, parc, zonă de agremenet, creşă, grădiniţă şi şcoală, hotel pentru însoţitorii pacienţilor, zonă rezidenţială pentru personalul medical şi stundenţi. Este vorba de un complex medical. În spital vor lucra 3.000 de doctori.

**CULTURĂ**

***„Angajare de clovn“, o premieră TNB plină de surprize, în regia lui Ion Caramitru***

**12.decembrie.2016, 19:18**

La Sala Studio a Teatrului Naţional din Bucureşti se pregăteşte un nou spectacol: „Angajare de clovn” de Matei Vişniec, în regia lui Ion Caramitru, cu trei tineri actori care deja se bucură de succes în două dintre producţiile teatrului, "Act Orchestra" şi "Magic Naţional", Emilian Mârnea, Florin Călbăjos şi Petre Ancuţa. Sala Studio este una din cele mai ofertante săli de teatru din Bucureşti, din punct de vedere sceno-tehnic. În acest spectacol, natura piesei şi viziunea regizorală exploatează la maximum potenţialul spaţiului de joc, ideal pentru întâlnirea cu iluzia absolută şi cu mirajul libertăţii fără graniţe. Piesă îndrăgită deopotrivă de regizori şi de spectatori, „Angajare de clovn” vorbeşte nu doar despre fascinaţia în faţa miraculoasei lumi a circului, ci şi despre dorinţa fiecăruia dintre noi de a-i pătrunde tainele. Trei clovni bătrâni se reîntâlnesc în faţa unui anunţ de angajare, atârnat de o uşă ce se încăpăţânează, în chip misterios, să rămână închisă. Ne aflăm pe teritoriul spectaculosului şi al metaforei, iar călăuze vor fi chiar ei, clovnii. „Clovnul este personajul care râde plângând şi plânge râzând, iar în tradiţia Europei măscăricii şi bufonii au fost uneori singurele personaje de la curţile regilor şi ale nobililor care aveau voie să spună adevărul, ba chiar să-şi ironizeze stăpânii şi să-şi râdă de mai-marii lumii. Pe clovni i-am văzut şi ca nişte purtători de oglinzi sparte în care se reflectă strâmb lumea reală. Iar uneori ei pot fi şi sadici, ba chiar monstruoşi, atunci când societatea ne transformă pe toţi în clovni debili şi fără talent, în marionete ale societăţii de consum (după ce am fost marionete ale unor dictatori)”, remarcă autorul Matei Vişniec. „Angajare de clovn”, o piesă despre ei - artişti şi despre noi - spectatori, de ieri şi de azi, de aici şi de aiurea, într-o montare plină de umor, sensibilitate, cinism duios şi acrobaţii sufleteşti, susţinută de trei tineri actori ai TNB: Petre Ancuţa, Emilian Mârnea şi Florin Călbăjos.

***„Ritualuri de trecere“ la Palatul Mogoşoaia***

**07.decembrie.2016, 21:59**

Două expoziţii foarte interesante, deja deschise pentru public, se vernisează sâmbătă la galeriile din Palatul Mogoşoaia. Expoziţia de pictură Ritualuri de trecere semnată Ioana Ursa de la galeria Cuhnia a Centrului Cultural Palatele Brâncoveneşti de la Porţile Bucureştiului, Mogoşoaia va fi vernisată în data de 10 decembrie 2016, ora 16.00. Curator: Raluca Băloiu. „Ioana Ursa reprezintă scene onirice într-un horror vacui ce aminteşte de compoziţiile lui Hieronymus Bosch. Dacă predecesorul său olandez ilustra parabole sau scene religioase, Ioana surprinde ritualurile de trecere din viaţa unei femei: descoperirea feminităţii, timpul dedicat cunoaşterii personale, adolescenţa, ideea de cuplu, vârsta maturităţii şi asumarea responsabilităţilor, căsătoria, copiii, transformarea, suferinţa, precum şi locul creaţiei în tot acest ciclu vital. Picturile Ioanei nu au niciodată un singur centru de interes, ochiul privitorului trebuie să revină asupra lucrării, alegându-şi o scenă în jurul căreia sunt polarizate celelalte imagini, desluşind povestea sau creându-şi una personală. Peisajele perspectivale à vol d`oiseau din fundal, elementele decorative care fac rapel la antichitate (coloane, fragmente de templu grecesc); putti; subiectele simbolice şi titurile sugestive asemenea „La tempesta” amintesc de Renaştere. Pe alocuri, sunt inserate în compoziţii elemente suprarealiste pentru a sublinia dramatismul lucrării: fragmente de mâinii încordate, capete suferinde sau chipuri melancolice. Eclectismul vizual ar caracteriza cel mai bine lucrările Ioanei, aceasta preluând din arta Evului Mediu compoziţii simbolice, religioase cum ar fi: Altarul Mielului Mistic, Judecata de Apoi sau Cei trei tineri în cuptorul de foc. Ca manieră de execuţie, pictura Ioanei Ursa este de factură hiperrealist-onirică cu accente de expresionism.“ - text curatorial Raluca Băloiu.

***Ce cărţi poate aduce Moş Nicolae copiilor noştri. „Hărţi, o călătorie prin ţările, mările şi culturile lumii“***

**04.decembrie.2016, 18:51**

În preajma sărbătorii de Moş Nicolae, editurile scot volume în condiţii grafice excepţionale, din care vă prezentăm trei titluri, publicate de Humanitas: „Hărţi. O călătorie prin ţările, mările şi culturile lumii“, „Historium. Bun venit la muzeu“, „Oare peştişorul meu ştie cine sunt?“.

În „Hărţi. O călătorie prin ţările, mările şi culturile lumii“, de Daniel Mizieliński şi Aleksandra Mizielińska, copiii vor descoperi lumea întreagă într-un atlas excepţional. Această colecţie de 52 de hărţi bogat ilustrate prezintă nu doar geografia lumii, ci şi locurile cele mai frumoase, animalele şi plantele, sărbătorile şi evenimentele culturale, oamenii de seamă şi o mulţime de alte lucruri interesante din fiecare ţară. „Scriind despre obiectele din Historium, am vizitat deopotrivă lumea antică şi culture care încă sunt vii. M-am ospătat la banchetele celţilor, m-am luptat cu perşii, am făcut negoţ cu regii africani, am admirat picturile pe stâncă ale aborigenilor, am construit temple măreţe şi am participat la tot felul de ritualuri străvechi“, spune Jo Nelson, autorea cărţii „Historium“, publicată de Editura Humanitas. Albumul, cu ilustraţii de Richard Wilkinson, descrie o uimitoare colecţie, de peste 130 de vestigii arheologice, din care copiii vor afla cum trăiau popoarele vechi şi vor descoperi extraordinarele obiecte rămase de la ele.  
În volumul „Oare peştişorul meu ştie cine sunt?  Şi multe alte întrebări mari de la cei mici la care răspund specialiştii“, în sfârşit, cei mici primesc răspunsuri la cele mai mari întrebări ale lor. Antologia de faţă, alcătuită chiar din întrebări trimise de copii la care răspund specialişti din diverse domenii: oameni de ştiinţă, muzicieni, sportivi, vedete de televiziune, e un colac de salvare pentru toţi cei care se simt copleşiţi de curiozitatea şi inventivitatea celor mici.

***Gâlceava filosofilor români la catafalcul lui Fidel Castro. Şora îl numeşte „analfabet funcţional“ pe Papahagi, după ce i-a fost criticată postarea despre Castro***

**27.noiembrie.2016, 16:25**

Mihai Şora îl numeşte „analfabet funcţional” pe Adrian Papahagi, după ce filologul din Cluj-Napoca a criticat pe Facebook mesajul publicat de filosof despre Fidel Castro, insinuând că postările de pe pagina lui Şora ar aparţine soţiei acestuia. Sâmbătă seară, Adrian Papahagi publica mesajul: „Îi poate spune cineva domnului Şora să n-o mai lase pe nevastă-sa să scrie pe pagina lui de Facebook?”. „Eu îl ştiam anticomunist intransigent, nu elegiac şi emoţionat de doctoratul în drept al unui asasin sinistru”, a răspuns unor comentarii Adrian Papahagi, admiţând că făcea referire la mesajul publicat sâmbătă de Şora după anunţul morţii lui Fidel Castro. Soţia filosofului, Luiza Palanciuc-Şora, a intervenit în discuţie, duminică dimineaţă, catalogând gândul emis de Papahagi drept „mârlănie”. „Nu aş fi intervenit aici (pentru că nu mă interesează duhorile calomniatoare, nici emiţătorii lor), însă o fac pentru că am observat că vă aplaudă oameni despre care credeam că au mai multă minte (şi un oarecare respect pentru Mihai Şora)”, a scris Luiza Palanciuc-Şora într-un comentariu. „O lectură atentă a paginii lui Mihai Şora, de-a lungul anilor, v-ar fi ferit de această mârlănie. Aţi fi putut observa că, pe pagina lui Mihai Şora, se află chiar Mihai Şora: fie sub forma unor înregistrări video, fie în fotografii, fie în scris. Sunt filme şi fotografii în care apare chiar el, nu vreo sosie de-a lui, după cum tot ce este scris reprezintă riguroasa transcriere a însemnărilor pe care le face zilnic, legate sau nu de actualitate: riguroasa transcriere a unor manuscrise. Cei care au studiat opera lui Mihai Şora, care îi cunosc acribia şi verticalitatea, îi cunosc şi stilul, şi rigiditatea în materie de literă scrisă”, a continuat ea.

***Bob Dylan, literatura şi muzica. O întâlnire cu Mircea Cărtărescu***

**23.noiembrie.2016, 13:42**

Editura Humanitas Fiction va invita la Librăria Humanitas de la Cișmigiu sâmbătă, 26 noiembrie, ora 17, la o întâlnire dedicată lui Bob Dylan, după ce Academia Suedeză i-a acordat Premiul Nobel pentru literatură „pentru crearea unei noi expresii poetice în marea tradiție a muzicii americane“. Mircea Cărtărescu, traducător al celor 100 de poeme ale lui Bob Dylan incluse în volumul Suflare în vânt, Sorin Ghergut, traducător al romanului experimental Tarantula și Denisa Comănescu, coordonatoarea colecției „Raftul Denisei“, din care face parte și primul volum al autobiografiei Cronica vieții mele, vor vorbi despre poetul muzician, cărțile și versurile lui, și o literatură care face corp comun cu muzica. „Asemenea lui Kerouac, Ginsberg, Burroughs, Gregory Corso, și poate mai mult decât ei, Bob Dylan a reprezentat în cântecele și-n scrierile lui (ce alcătuiesc un continuum fără fisură), criza de identitate a Americii de după război, căutările artistice ale unei generații obsedate de sentimentul unei schimbări iminente a lumii. «The times they are a-changing», avertiza el: roata se învârtește, ce-i azi dedesubt mâine va fi deasupra, ce-i azi disprețuit mâine va face gloria unei literaturi. Tot acest amalgam haotic de cultura înaltă și cultura populară, de voci ce se-ntind de la nursery-rhymes la citate sofisticate formează marele colaj al Tarantulei.“ (Mircea Cartarescu) „Știam cu toții că Dylan este priceput la cuvinte. Dar putem spune, fără teama de a greși, că nimeni nu se aștepta ca autobiografia sa să fie într-atat de intensă.

***Lucian Boia şi Paulo Coelho, învingători la editura Humanitas. Barnes, favorit la Nemira. Surpriză: opusul lui Mihăieş despre „Ulise“, vedetă la Polirom VIDEO***

**21.noiembrie.2016, 14:58**

Editurile şi-au făcut bagajele de la Gaudemus şi au numărat cărţile vândute în cele cinci zile de târg. Dacă autori ca Lucian Boia şi Paulo Coelho erau previzibili la editura Humanitas, şi chiar şi Julian Barnes era clar că va învinge la Nemira, recordul stabilit la Polirom de cartea de 1000 de pagini a lui Mircea Mihăieş despre una dintre cele mai necitite cărţi, „Ulise“ a lui Joyce, a dat peste cap toate pronosticurile. Outsidera Clotilde Armand, aflată la debutul editorial, s-a plasat pe un onorabil loc 4 la Editura Humanitas. Tot Editura Humanitas a reuşit să plaseze pe locul 5 o carte de filozofie destul de specială, dedicată multă vreme ignoratului Alexandru Dragomir la 100 de ani de la naştere. Vă prezentăm mai jos bilanţurile vânzărilor, aşa cum ne-au fost comunicate de reprezentanţii editurilor: Ediţia 2016 a Târgului Internaţional Gaudeamus, organizat de Radio România (Centrul Cultural Media), s-a încheiat duminică, 20 noiembrie, în prezenţa unui public foarte numeros. Conform organizatorilor, Trofeul pentru „Cea mai râvnită carte a târgului”, stabilit prin Votul Publicului, a revenit Editurii Arthur, pentru seria „Harry Potter” de J. K. Rowling. Tot la această ediţie, „Adevărul“ a câştigat Trofeul Presei pentru publicaţii. Numărul mare al participanţilor (peste 300), al evenimentelor pe care târgul le-a găzduit (peste 850) şi al vizitatorilor – peste 125.000 - , care egalează recordul înregistrat la ediţia precedentă, reconfirmă statutul evenimentului.

Editura Humanitas: Armand şi Paraschivescu **vin** tare din urmă.

Editura Humanitas a anunţat că cel mai bine vândut autor al ei, la această ediţie, a fost istoricul Lucian Boia, cu noua sa carte „Un joc fără reguli. Despre imprevizibilitatea istoriei“. Lucrul era oarecum previzibil, pentru că la mai toate ediţiile anterioare ale târgului Boia s-a situat în mod constant pe locul 1. Lucrul i-a exasperat şi pe cei care-l editează, după cum s-a exprimat, în glumă, editorul Gabriel Liiceanu.

***Ministerul Culturii negociază trecerea Muzeului Mineritului de la Roşia Montană în subordinea sa***

**31.octombrie.2016, 13:36**

Ministerul Culturii negociază trecerea Muzeului Mineritului de la Roşia Montană în subordinea sa, a anunţat într-o conferinţă de presă care a avut loc luni, secretarul de stat Oana Bogdan.  
„Negociem trecerea Muzeului Mineritului în administrarea Ministerului Culturii. În acest moment, el se află în administrarea Întreprinderii Miniere Roşia Montană. Acesta este un pas NP asumat de Guvern, care dă un semnal pozitiv zonei”, a spus Oana Bogdan. Pentru transferarea instituţiei, reprezentanţii Ministerului Culturii spun că se pregăteşte o ordonanţă de urgenţă, la care lucrează împreună cu Ministerul Economiei. Potrivit lui Ştefan Bâlici, directorul Institutului Naţional al Patrimoniului, acest gest se înscrie în strategia de protejare şi punere în valoare a patrimoniului de la Roşia Montană. El a explicat paşii dosarului de înscriere a Roşiei Montane în UNESCO. Pentru întocmirea documentaţieia ministerul a apelat la un expert cu experienţă pentru particularitatea acestui dosar - peisaj cultural minier - Barry Paul Gamble (Anglia). „În momentul de faţă lucrăm la elaborarea studiului de delimitare a peisajului cultural minier Roşia Montană, pentru că avem de-a face cu un teritoriu care are şi valenţe naturale, dar şi urme semnificative din punct de vedere cultural pentru evoluţia societăţii”, a spus Bâlici. La începutul lunii decembrie, reprezentanţii ministerului spun că vor avea un dosar complet, pe care îl vor înainta UNESCO. „Dacă va fi acceptat şi înscris pe lista Patrimoniului mondial UNESCO, acest peisaj trebuie gestionat în mod corespunzător. Astfel, trebuie să existe structuri de gestiune. În acest context, muzeul este o piesă foarte importantă. El există, dar informal, şi funcţionează în cadrul Întreprinderii Miniere. Acea întreprindere şi-a întrerupt producţia din 2006 şi este foarte probabil ca ea să se închidă, ceea ce ar presupune un risc major pentru existenţa acestui muzeu. Este foarte important ca el să fie preluat de Ministerul Culturii şi pentru a-i asigura continuitatea, dar şi pentru susţinerea demersurilor de înscriere în patrimoniu şi gestiune pe termen lung a sitului”, a mai declarat Ştefan Bâlici.

**Zoli Toth şi Alexandru Darie, despre „The Bach Files“: „Ne gândim să scoatem un disc cu muzica lui Adrian Enescu“**

28 octombrie 2016, 11:53

The Bach Files, considerat drept unul dintre cele mai moderne spectacole din ultimii ani, a avut premiera în cadrul Festivalului George Enescu 2015. Alexandru Darie, directorul Teatrului Bulandra, şi muzicianul Zoli Toth au fost invitaţi la Adevărul Live, într-o discuţie legată de teatrul contemporan care ţine pasul cu vremurile şi cu tehnologia. Spectacolul se va juca în ultima zi de FNT, duminică, la Teatrul Bulandra, la orele 18.00 şi 20.00. În regia lui Alexandru Darie, cu o scenografie de Octavian Neculai şi pe muzica regretatului compozitor Adrian Enescu, The Bach Files şi-a făcut o intrare triumfală cu o reprezentaţie specială la Bulandra, în cadrul Festivalului Enescu. Un spectacol care sparge toate tiparele în teatrul românesc. "Într-o dimineaţă, primesc pe neaşteptate vizita marelui meu prieten şi compozitor Adrian Enescu, care-mi spune că a scris o muzică fusion inspirată de compoziţiile lui Johann Sebastian Bach. O muzică de o modernitate sfâşietoare, teme cunoscute ale lui Bach, dar şi contrateme, subteme surprinzătoare scoase la lumină din măruntaiele complicatelor partituri ale geniului, superb interpretate live de Zoli Toth Quartet. O lume când tristă, când explodând de bucurie, plină de viaţă. M-am gândit instantaneu că această muzică cinematografică poate da naştere unui "film teatral" al unei dramatice poveşti de viaţă, fir de lagătură prin timp între epoca istorică a lui Bach si virulenţa epocii moderne!", declară Ducu Darie. The Bach Files: un detectiv particular caută într-o metropolă, creuzet al tuturor timpurilor, lumilor şi posibilităţilor, o descedentă a marelui compozitor, un suflet rătăcit. Un thriller cu accente SF, o poveste tulburătoare despre iubire, frumuseţe, despre lupta dintre bine şi rău, despre căutarea de sine. Un film pe viu, în care actorii, tranformaţi în imagini alb-negru, se dizolvă, se suprapun, supraanimează, îşi trăiesc şi îşi spun povestea în şi peste desenele animate, în cinetica unei imense benzi desenate creată de Octavian Neculai. Un film 2D creat cu elemente 3D vii, teatrale. Un spectacol condus în exclusivitate de muzică. Cum s-a născut acest spectacol care adună la un loc arta vizuală, teatrul, coregrafia şi muzica? Alexandru Darie: Adrian (Enescu) mi-a dat un CD cu o serie de piese inspirate din Bach. Am luat acest CD, l-am ascultat şi am fost pe loc fascinat de ce extraordinar demers au făcut cei doi, Adrian şi Zoli, luând teme ascunse uneori şi punându-le în faţă, tranformând lucrurile cum nu te aşteptai. Şi tot ascultând mi-a venit ideea să scriu o poveste naivă, amuzantă, cu elemente de inedit. Documentându-mă am descoperit că, pe lângă un compozitor prolific, Bach a fost şi un tată prolific, umpluse Europa cu descendenţi şi descendente. Atunci am imaginat o poveste în care, într-o metropolă sufocată de poluare, un detectiv particular o caută pe ultima descendentă a lui Bach. Între timp au apărut şi păpuşi, şi actori. Un lucru extraordinar a fost că viziunea asta care e foarte greu de obţiunt s-a obţinut. Zoli, ştiu că erai un admirator al lui Adrian Enescu. Zoli Toth: L-am cunoscut mult mai bine după ce ne-am împrietenit. Am avut onoarea şi bucuria să-l cunosc pe omul Adrian Enescu, alături de care efectiv am avut o prietenie foarte strânsă. Dacă nu ne vedeam o săptămână era o problemă. În 2009 am lucrat prima oară cu el când mi-a dedicat o lucrare, „Domino“. Mai târziu s-a născut Zoli Toth Project. După ce am găsit formula am lucrat la repertoriu, am decis împreună ca Bach să fie cel pe care îl va diseca Adrian.